Seludup 5 KG Syabu Guna Kurier Tumpas

KOTA KINABALU: Polis Sabah menahan seorang penghantar makanan dan merampas dadah jenis syabu seberat 5,066.83 gram bernilai RM250,000 yang disembunyikan di dalam tin coklat jenama Vochelle.

Dalam kejadian kira-kira jam 12 tengah hari semalam, lelaki berusia 21 tahun terbabit ditahan berhampiran sebuah pejabat syarikat kurier di Penampang selepas dipercayai mengambil dadah yang dikirim oleh dirinya sendiri dari Semenanjung Malaysia.

Suspek terbabit ditahan sepasukan pegawai dan anggota Bahagian Siasatan Jenayah Narkotik Ibu Pejabat Polis Daerah (IPD) Penampang.

Pesuruhjaya Polis Sabah, Datuk Omar Mammah berkata hasil pemeriksaan mendapati lelaki terbabit membawa lima bungkusan plastik kurier berkenaan yang masing-masing mengandungi dua tin coklat jenama Vochelle.

Katanya, pemeriksaan lanjut di dalam tin coklat berkenaan membawa kepada penemuan satu bungkusan plastik berisi ketulan hablur lut sinar yang disyaki dadah jenis syabu.

“Hasil siasatan awal, polis mendapati suspek mendapat bekalan dadah berkenaan daripada seorang lelaki tempatan di Semenanjung Malaysia dan cuba diseludup masuk menggunakan perkhidmatan kurier.

“Semua dadah berkenaan dipercayai untuk pasaran tempatan di daerah Penampang dan daerah berhampiran,” katanya pada sidang media di Ibu Pejabat Polis Kontinjen (IPK) Sabah, di sini hari ini.

Hadir sama, Ketua Polis Daerah Penampang, Deputi Superintendan Mohd Haris Ibrahim.

Omar berkata, semua rampasan dadah berkenaan dianggarkan bernilai RM250,000 berdasarkan harga pasaran semasa.

“Rampasan dadah ini adalah yang terbesar di daerah Penampang dan tahniah kepada Ketua Polis Daerah Penampang Deputi Superintendan Mohd Haris Ibrahim atas kejayaan ini.

“Suspek kini ditahan reman selama tujuh hari sehingga 30 Oktober depan dan kes disiasat mengikut Seksyen 39B Akta Dadah Berbahaya (ADB) 1952,” katanya. -SabahNewsToday


Lelaki Ditemui Mati Dalam Kereta Terapung

SANDAKAN: Seorang lelaki ditemui mati dalam sebuah kenderaan yang terapung di muara sungai, di kawasan Batu Tujuh, di sini, pagi ini.

Mangsa dalam kejadian kira-kira jam 5.40 pagi itu dikenali sebagai Thien Nyuk Kong, 62 tahun.

Ketua Balai Bomba dan Penyelamat (BBP) Sandakan Jimmy Lagung berkata, pihaknya menerima panggilan kecemasan berhubung kejadian itu pada jam 5.44 pagi.

Katanya, bomba menerima makluman awal, terdapat sebuah kenderaan timbul di muara sungai.

“Susulan itu, sepasukan tujuh anggota bomba bergegas ke lokasi kejadian bagi menjalankan kerja-kerja menaikkan kenderaan ke darat.

“Sebaik kenderaan berjaya dinaikkan, anggota bertugas mendapati, terdapat seorang lelaki di dalam kenderaan tersebut.

“Lelaki berkenaan kemudiannya disahkan meninggal dunia di lokasi kejadian,” katanya dalam satu kenyataan hari ini.

Menurutnya, mayat diserahkan kepada pihak polis untuk tindakan lanjut. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Huawei secara rasmi di senarai hitamkan

WASHINGTON/NEW YORK: Pentadbiran Trump secara rasminya menyenarai hitam Huawei Technologies Co Ltd dari China, sekali gus akan menyukarkan lagi gergasi telekomunikasi itu untuk menjalankan perniagaan dengan syarikat Amerika Syarikat (AS).

Jabatan Perdagangan AS mengeluarkan peraturan yang meletakkan Huawei dan 68 sekutunya di lebih dua belas negara dalam Senarai Entiti, langkah yang menghalang syarikat itu membeli komponen daripada firma AS tanpa kelulusan kerajaan terlebih dulu.

Mendapatkan kelulusan sedemikian tidak akan mudah.

Ini kerana kerajaan AS akan mengkaji semula permohonan lesen di bawah “andaian ia akan dinafikan”, demikian mengikut catatan pada Daftar Persekutuan.

Perintah itu berkuat kuasa dengan serta-merta, kata jurucakap Jabatan Perdagangan, walaupun ia tidak akan diterbitkan secara rasmi dalam Daftar Persekutuan sehingga Selasa.

Huawei, pengeluar peralatan telekomunikasi terbesar di dunia, tidak memberi maklum balas segera ketika diminta memberikan ulasan.

Tindakan itu berlaku apabila kedua-dua ekonomi terbesar di dunia itu terbabit dalam perangan tarif yang disifatkan pegawai AS sebagai amalan perdagangan tidak adil China.

AS percaya telefon pintar Huawei dan peralatan rangkaian boleh digunakan China untuk mengintip rakyat AS, tuduhan yang berulang kali dinafikan Huawei.

Jabatan Perdagangan AS terlebih dulu mengeluarkan notis Rabu lalu bahawa ia menambah Huawei ke dalam senarai hitam itu.

Huawei “terbabit dalam aktiviti yang bertentangan dengan keselamatan negara atau kepentingan dasar luar AS,” kata perintah itu.

Sebagai contoh, perintah itu menyebut kes jenayah yang ditangguhkan terhadap syarikat itu di mahkamah persekutuan di Brooklyn, New York, atas tuduhan Huawei melanggar sekatan AS terhadap Iran.

Huawei mengaku tidak bersalah dalam kes itu.

Ia juga mendakwa Huawei “bertindak dengan menipu dan menghalang.”

Ahli Kongres dan pegawai pentadbiran berkata langkah itu akan menyukarkan Huawei untuk menjual produknya kerana pergantungannya kepada pembekal AS. – Reuters


Selesai Operasi SAR KRI Nanggala 402, MV Mega Bakti Selamat Tiba Di Tambatan Pangkalan Kota Kinabalu

KOTA KINABALU: Setelah selesai Operasi SAR KRI Nanggala 402, Tim Operasi Mencari & Menyelamat Kapal Selam TLDM bersama MV Mega Bakti telah selamat tiba di Tambatan Pangkalan Kota Kinabalu.

Perkara itu dimaklumkan menerusi laman Twitter RMN Subforce sebentar tadi.

Menerusi gambar yang dikongsikan, dilihat juga terdapat proses swab test yang dijalankan.

Sebelum ini dilaporkan bahawa MV Mega Bakti milik TLDM selamat tiba di lokasi pencarian bagi membantu mencari kapal selam KRI Nanggala 402 yang dilaporkan hilang.

Walau bagaimanapun, kapal selam tersebut telahpun ditemui dalam keadaan terpecah kepada 3 bahagian.

"SELAMAT KEMBALI"Tim Operasi Mencari & Menyelamat Kapal Selam TLDM bersama MV MEGA BAKTI selamat tiba di Tambatan Pangkalan Kota Kinabalu selesai Operasi SAR KRI NANGGALA 402.#NavyNews#NavyUpdate pic.twitter.com/KJXtNAXO1Y

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Pemegang IMM13 Dicekup Lepas Ragut Telefon Pelancong China

IPD Papar terus gempur sarang dadah

KOTA KINABALU: Cubaan seorang penjenayah meloloskan diri selepas meragut telefon bimbit pelancong wanita warga China gagal apabila dia ditahan orang awam dalam kejadian di tepi pantai Taman Prince Philip, Tanjung Aru 2 di sini kelmarin.

Dalam kejadian pada pukul 7.15 malam itu, suspek dikatakan merampas telefon bimbit mangsa berusia 26 tahun yang dipegangnya.

Ketua Polis Daerah Kota Kinabalu, Asisten Komisioner Habibi Majinji berkata sebelum kejadian mangsa dikatakan sedang bersantai di tepi pantai bersama seorang rakannya sebelum dihampiri oleh suspek.

“Suspek kemudian menegur mangsa sebelum meragut telefon bimbit berjenama yang dipegang oleh mangsa dan terus melarikan diri.

“Mangsa dan rakannya mengejar sambil menjerit meminta tolong dan orang ramai yang menyedari kejadian itu segera mengejar suspek.

“Suspek berjaya ditangkap oleh orang awam tidak jauh dari lokasi kejadian sebelum mereka menghubungi polis,” katanya ketika dihubungi, hari ini.

Beliau berkata, telefon bimbit yang diragut oleh suspek kemudian diserahkan semula kepada mangsa manakala suspek dibawa ke Balai Polis Tanjung Aru untuk siasatan lanjut.

“Hasil siasatan mendapati suspek berusia 29 tahun warga Filipina memiliki pas pelarian IMM13,” ujarnya.

Katanya kes disiasat mengikut Seksyen 392 Kanun Keseksaan kerana melakukan samun tanpa senjata api.


Lupakah UMNO & PAS Mereka Tidak Undi Sabah Jadi Wilayah?

MEMBAKUT: Masih ingatkah UMNO dan Pas pada 9 April 2019, ketika rakyat Sabah memerlukan wakil rakyat parti itu menyokong Rang Undang-Undang Perlembagaan (Pindaan) 2019 tetapi mereka menolaknya?

Pada waktu itu, jika RUU diluluskan di Dewan Rakyat, Sabah akan dinaik taraf menjadi rakan sekutu Semenanjung yang memudahkan negeri ini menuntut hak-hak seperti terkandung di dalam Perjanjian Malaysia 1963 (MA63) tetapi UMNO dan Pas tidak menyokongnya.

Tetapi ketika rakyat Sabah memerlukan, tiada seorang pun daripada wakil rakyat UMNO dan Pas yang mengundi untuk menyokong, namun apabila tiba Pilihan Raya Kecil (PRK) Parlimen Kimanis, berpusu-pusu pula pemimpin mereka hadir berceramah merayu undi orang Sabah.

Itulah peringatan Ketua Menteri, Datuk Seri Mohd. Shafie Apdal kepada setiap pengundi Kimanis yang berhasrat untuk menyokong Barisan Nasional (BN) agar tidak terpengaruh dengan sikap hipokrasi pemimpin parti tersebut.

“Insya Allah tahun ini banyak keputusan kita akan ambil termasuk rang undang-undang Perlembagaan Malaysia iaitu kedudukan negeri Sabah kita akan kembalikan sebagai sebuah wilayah bukan negeri daam Malaysia.

“Ini kita akan perjuangkan dan pertahankan insya Allah dalam sesi Parlimen tahun ini kita telah bawa, kita telah bincang tahun lalu dengan Tun Dr. Mahathir dan Ketua Menteri Sarawak dan kita akan bawa ke Parlimen mudah-mudahan kita akan bawa maka mendapat sokongan yang ada.

“Yang menolaknya siapa, yang menolaknya Pas, yang menolaknya UMNO untuk mengembalikan kedudukan negeri Sabah sebagai sebuah wilayah, kita mahu sokong UMNO di Kimanis yang mahu menolak kedudukan Sabah,” katanya ketika berucap dalam majlis Sambutan Perayaan Krismas dan Tahun Baharu 2020 di Pekan Membakut hari ini.

Mohd. Shafie berkata, cukup-cukuplah UMNO mahu menjadi tuan kepada rakyat negeri Sabah kerana selama ini mereka tidak memerlukan apa-apa untuk membela hak-hak negeri ini agar ditunaikan.

Sehubungan itu katanya, dalam PRK ini, rakyat perlu mengundi calon Warisan, Datuk Karim Bujang kerana beliau adalah orang Sabah sejati daripada parti rakyat Sabah bukannya calon BN yang terpaksa mengikut telunjuk parti dari Kuala Lumpur.

“Yang penting kepada kita seperti saya nyatakan pilihan raya kali ini saya merayu kepada orang Sabah mukanya orang Sabah hati dan jantungnya orang Sabah, mukanya orang Sabah, hatinya orang Sabah jangan mukanya orang Sabah hatinya UMNO Kuala Lumpur.

“Ini yang kita mahu kerana itu akan boleh membangunkan menyatukan rakyat di bumi Sabah ini, penting kepada kita saya selaku Ketua Menteri sahaja tidak akan dapat membangunkan negeri Sabah sendiri tanpa ada kerjasama semua pihak yang ada kita perlu rakan-rakan kita,” tegasnya.


Berebut Cium Najis Panda

BEIJING: Pengunjung sebuah zoo di China sanggup beratur panjang semata-mata untuk menghidu najis beruang panda yang didakwa berbau wangi.

Zoo Wuhan di wilayah Hubei, tengah China mempamerkan najis panda kepada pengunjung untuk menunjukkan bagaimana sistem penghadaman haiwan itu berfungsi.

Ramai pengunjung terkejut kerana tidak menyangka najis panda wangi malah ada yang berkata, baunya seperti buluh dan roti.

Pihak zoo memberitahu, panda tidak dapat menghadam buluh dengan baik menyebabkan najis haiwan itu banyak mengandungi daun tumbuhan berkenaan.

Zoo Wuhan baru membuka pameran beruang panda pada Julai lalu yang menempatkan dua panda betina, Chun Qiao dan Pang Niu.

Petugas zoo itu teruja dengan kehadiran ramai pengunjung dan berjanji untuk menggantikan najis panda yang dipamerkan setiap hari untuk dihidu mereka.

Zoo itu turut menyiarkan video di media sosial yang menunjukkan bagaimana panda berkenaan menghasilkan najis.

Seekor panda dewasa mampu makan lebih 20 kilogram buluh sehari dan menghasilkan 10 kilogram najis yang lazimnya digelar ‘bebola hijau’ oleh penjaga haiwan itu, kata pengarah Pusat Perlindungan Haiwan Liar zoo berkenaan, Wang Mingquan.

Menurutnya, seekor panda selalunya berak lebih 10 kali sehari.

Tahi panda juga digunakan untuk membuat tisu dan teh di China.

Tisu tandas mewah jenama ‘Panda Poo’ (tahi panda) diperbuat menggunakan bahan itu berharga 43 yuan (RM25.50) sekotak iaitu hampir 10 kali ganda tisu tandas biasa. – Agensi


Lagi ADUN Warisan Nafi Dakwaan Lompat Ke GRS

KOTA KINABALU: Seorang lagi Adun Warisan menafikan laporan mengaitkan beliau antara enam wakil rakyat yang akan melompat ke Gabungan Rakyat Sabah (GRS).

Adun Bongawan, Daud Yusof menyifatkan dakwaan portal berita itu “mengarut”.

Katanya, beliau tidak akan membelakangkan kepercayaan dan mandat yang diberikan pengundi kepadanya.

“Ini di sebalik cabaran yang dihadapi pembangkang.

“Tiada ada perkara sedemikian (meninggalkan Warisan). Portal itu berbuat demikian tanpa sebab – saya bukan berada di sini demi wang, tetapi untuk kepentingan rakyat,” katanya ketika dihubungi.

Katanya, beliau tetap setia kepada Presidennya, Shafie Apdal dan berikrar akan bekerja keras untuk rakyat di bawah panji Warisan.

Selain Daud, portal itu mendakwa Adun lain, iaitu Assaffal Alian (Tungku), Chong Chen Bin (Tanjong Kapor), Mohammad Mohamarin (Banggi), Norazlinah Arif (Kunak) dan Azhar Matussin (Darau), bakal meninggalkan Warisan untuk menyertai GRS.

Laporan itu menyusul pengumuman Adun Sebatik, Hassan A Gani Pg Amir meninggalkan Warisan pada Khamis lalu. Beliau menyuarakan sokongan kepada GRS dan Perdana Menteri, Muhyiddin Yassin. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kalah Dalam PRN Lumrah – Shafie Apdal

KOTA KINABALU: Kegagalan Parti Warisan Sabah (Warisan) menandingi enam kerusi Dewan Undangan Negeri (DUN) Johor dalam Pilihan Raya Negeri (PRN) di negeri itu, baru-baru ini disifatkan lumrah untuk parti politik yang bertapak di tempat baharu.

Presidennya, Datuk Seri Mohd Shafie Apdal berkata, walaupun parti politik pimpinannya itu baru sahaja melebarkan sayap ke Johor namun sudah mempunyai jumlah penyokong yang ramai.

Menurutnya, beliau juga maklum keputusannya bertanding di PRN Johor bukan keputusan sesuai dilakukan ketika ini, namun ia adalah percubaan peringkat awal disamping membuat persiapan.

“Kita baru sahaja melancarkan (Warisan) pada Februari. Jumlah pengundi kita hingga beribu.

“Kita lihat macam mana kerangka penerimaan pimpinan. Kita tahu struktur pengundi Johor. Jadi tidak benar kalau cakap ini sebuah penolakan 100 peratus.

“Parti politik seperti PKR, DAP, Pas dan Amanah, tiada kerusi menang di Sabah,” katanya.

Dalam pada itu, Mohd Shafie turut menyatakan pihaknya akan meneliti untuk memilih pakatan politik dalam menghadapi Pilihan Raya Umum ke-15 (PRU15).

Menurutnya, PRN sebelum ini memperlihatkan pakatan politik diperlukan untuk meraih keyakinan pengundi disamping menyatakan PRN Johor baru-baru ini memperlihatkan tiada parti politik yang boleh berjuang bersendirian.

Mengulas lanjut, beliau berkata, walaupun sentimen dan strategi politik di Semenanjung dan Sabah berlainan tetapi mempunyai pakatan adalah pilihan lebih baik jika ingin menang pilihan raya.

“Kita akan bermesyuarat Sabtu ini dan melihat perincian (mengenai pakatan) dari segi kekuatan dan kawasan yang kita boleh tawan,” katanya. – HMetro


RON95, RON97 Naik 3 Sen

KUALA LUMPUR: Harga runcit petrol RON95 dan RON97 masing-masing naik tiga sen bermula tengah malam ini.

Kementerian Kewangan dalam kenyataannya hari ini memaklumkan, harga RON97 naik daripada RM1.94 seliter kepada RM1.97 seliter.

Sementara harga RON95 naik daripada RM1.64 seliter kepada RM1.67 seliter.

Harga runcit diesel pula naik empat sen daripada RM1.81 seliter kepada RM1.85 seliter.

Kenaikan ini berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM).

“Harga runcit produk petroleum ini bagi tempoh 28 November sehingga 4 Disember 2020,” katanya.

Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Batuan PKP 3.0: Pemandu Teksi, Pemandu Pelancong, Kereta Sewa & E-Hailing, Bas Persiaran & Sekolah Terima “One-Off” RM500

KUALA LUMPUR: Bagi mengurangkan beban pemandu teksi, kereta sewa dan bas sekolah yang terkesan akibat pandemik, kerajaan bersetuju untuk memberikan bantuan khas secara ‘one-off’ sebanyak RM500.

Perdana menteri, Tan Sri Muhyiddin Yassin berkata, bantuan RM500 tersebut akan diberikan kepada 17,000 pemandu pelancong, 40,000 pemandu teksi, 11,000 pemandu bas sekolah, 4,000 pemandu bas persiaran serta 62,000 pemandu kereta sewa dan e-hailing.

Jelas Muhyiddin, bantuan khas yang menelan kos sebanyak RM68 juta itu akan disalurkan kepada penerima yang berdaftar pada Julai ini nanti.

Muhyiddin berkata demikian dalam Perutusan Khas Bantuan Perintah Kawalan Pergerakan (PKP) 3.0 secara langsung pada malam ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cuaca panas, sekolah diminta ambil langkah berjaga-jaga

PUTRAJAYA: Kementerian Pendidikan menasihatkan pihak pengurusan sekolah supaya mengambil langkah perlu susulan cuaca panas dan kering berpanjangan melanda negara kini.

Kementerian Pendidikan dalam kenyataan berkata, kementerian sentiasa menitikberatkan penjagaan kebajikan, kesihatan dan keselamatan murid khususnya di beberapa negeri di utara dan Pantai Timur serta beberapa daerah di Melaka.

“Pihak pengurusan sekolah perlu memantau aktiviti yang mendedahkan murid kepada cuaca panas; menangguhkan semua aktiviti Iuar bilik darjah jika cuaca panas; memastikan bekalan air minuman bersih mencukupi di sekolah; menggalakkan murid mengambil air minuman dalam kuantiti sesuai; membekalkan air minuman kepada pelajar asrama yang berdepan sumber air kritikal dan bekerjasama dengan klinik sekiranya murid berdepan komplikasi cuaca,” katanya.

Katanya, Jabatan Pendidikan Negeri (JPN) dan Pejabat Pendidikan Daerah (PPD) hendaklah mengadakan pemantauan bagi memastikan setiap sekolah mematuhi arahan dikeluarkan.

Menurutnya, semua sekolah diingatkan supaya lebih peka akan bahaya cuaca panas dan mengambil tindakan berdasarkan Prosedur Operasi Standard.

“Kementerian juga akan membuat pemakluman dari semasa ke semasa terhadap sebarang perubahan berkaitan fenomena yang dialami pada masa ini,” katanya. – Berita Harian


Agong Perkenan Darurat Hingga 1 Ogos 2021

KUALA LUMPUR, 12 Jan – Seri Paduka Baginda Yang di-Pertuan Agong, Al-Sultan Abdullah telah memberi perkenan supaya Pengisytiharan Proklamasi Darurat dilaksanakan sebagai langkah proaktif untuk membendung gejala wabak COVID-19.

Menerusi laporan ringkas BERNAMA pagi ini, Seri Paduka Baginda turut memberi perkenan untuk tempoh pelaksanaan darurat tersebut sehingga 1 Ogos 2021 atau sehingga suatu tarikh yang lebih awal.

Difahamkan, tempoh yang dijangka tersebut diberikan jika angka kes positif COVID-19 harian dapat dikawal dan diturunkan dengan berkesan.

Selain itu, Agong juga perkenan pembentukan satu Jawatankuasa Bebas dianggotai ahli-ahli parlimen kerajaan dan pembangkang serta pakar-pakar kesihatan dan yang berkaitan.

“Jawatankuasa Bebas akan mengesyorkan kepada Agong sekiranya pelaksanaan darurat dapat ditamatkan lebih awal.

“Agong (juga) menasihati rakyat supaya bertenang, tabah dan cekal hadapi pelaksanaan darurat dan PKP demi keselamatan dan kepentingan bersama,” tambah laporan tersebut. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sabah Umum Peruntukan Tambahan RM160 Juta

KOTA KINABALU: Kerajaan negeri meluluskan sebanyak RM160 juta Bantuan Prihatin COVID-19 bagi membantu meringankan beban rakyat semua golongan yang terkesan disebabkan pandemik terbabit.

Ketua Menteri Sabah, Datuk Hajiji Noor, dalam satu kenyataan hari ini berkata bantuan itu adalah tambahan kepada peruntukan segera sebanyak RM50 juta yang telah diluluskan oleh pihaknya pada awal bulan ini.

“Peruntukan yang akan disalurkan itu akan melalui pelbagai kementerian dalam bentuk bantuan wang di mana ia bakal memberi manfaat kepada golongan terjejas dari pelbagai sektor pertanian, pelancongan (pemandu pelancong, porter, penyelam) dan pengangkutan (teksi, bas, lori) selain golongan seperti penjaja, anak yatim dan ibu tunggal,” katanya.

Terdahulu beliau mempengerusikan mesyuarat Kabinet negeri hari ini.

Selain itu, beliau berkata peruntukan terbabit juga akan turut diberikan kepada golongan pelajar institut pengajian tinggi (IPT).

“Dari peruntukan terbabit, sebanyak RM1 juta akan disalurkan kepada semua universiti untuk membantu golongan pelajar IPT yang terjejas disebabkan COVID-19,” katanya.

Dalam pada itu, Hajiji turut mengumumkan penubuhan Majlis Ekonomi Sabah bagi membincangkan kaedah memperkasa ekonomi negeri ini.

Katanya, keahlian anggota majlis yang bakal diumumkan itu membabitkan pihak industri, peniaga, persatuan badan bukan kerajaan (NGO) dan juga ahli akademik.- BH Online


Arab Saudi Sambut Aidilfitri Esok

RIYADH : Mahkamah Diraja Arab Saudi menetapkan bahawa 2 Mei (esok) adalah Hari Raya Aidilfitri bagi umat Islam di negara itu, lapor akhbar Saudi Gazette.

Berdasarkan laporan Mahkamah Agung, hari ini (Ahad) akan menjadi hari terakhir umat Islam di Arab Saudi menjalani ibadah puasa.

“Mahkamah Agung menyatakan bahawa berikutan laporan yang diterima daripada mahkamah berdasarkan keterangan mereka yang pakar dalam bidang itu, anak bulan Syawal tidak kelihatan.

“Oleh itu, ia telah telah diputuskan bahawa Ahad, 30/9/1443H, bersamaan dengan 1 Mei adalah hari terakhir bulan suci Ramadan.

“Oleh yang demikian, hari Isnin, 1/10/1443H, bersamaan dengan 2 Mei adalah hari pertama Aidilfitri,” demikian menurut kenyataan yang dikeluarkan oleh agensi berita Arab Saudi.

Terdahulu, anak bulan Syawal tidak dapat dilihat dari balai cerap Tamir mahupun balai cerap Universiti Majmaah di Hautat Sudair pada Sabtu. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cadangan Hajiji Seperti Menidakkan Penurunan Kuasa Diberi Kepada Negeri

KOTA KINABALU: Ketua Penerangan Parti Warisan Sabah (Warisan), Datuk Dr Yusof Yacob mengkritik tindakan pemimpin Parti Pribumi Bersatu Malaysia (BERSATU) Sabah yang disifatkan seolah-olah menolak kuasa autonomi yang telah diberikan kepada kerajaan negeri.

Beliau berkata, cadangan mewujudkan semula Jabatan Pembangunan Persekutuan Sabah (JPPS) itu adalah satu tindakan yang berpatah balik ke belakang.

Katanya, kerajaan pimpinan Warisan telah berusaha memperjuangkan hak autonomi Sabah tetapi, cadangan mewujudkan JPPS itu tidak seiring dengan kehendak Sabah untuk tidak lagi dikongkong sepenuhnya oleh kerajaan persekutuan.

“Cadangan Datuk Seri Hajiji Noor tidak melihat secara keseluruhan. Masih terlalu awal untuk kita menyerahkan kuasa. Saya ingat Hajiji belum apa-apa lagi sudah mahu menyerah diri, mahu dikawal oleh persekutuan.

”Kita sudah katakan banyak kali tentang soal autonomi. Sekiranya kita menerima cadangan itu, kita seperti menutup ruang yang ada untuk menerima penurunan kuasa,” katanya ketika mengulas mengenai cadangan Ketua Badan Pimpinan BERSATU Sabah Datuk Hajiji Noor yang mahukan JPPS diwujudkan semula di Sabah selaku negeri pembangkang.

Beliau berkata demikian ketika ditemui selepas Majlis Perasmian Persidangan Meja Bulat Forum Ekonomi Islam Dunia (WIEF).

Yusof berkata, keadaan yang berlaku hari ini berbeza dengan semasa pemerintahan Parti Bersatu Sabah (PBS) yang berperanan sebagai kerajaan yang tidak mesra kerajaan persekutuan.

Namun, kerajaan Warisan pada hari ini secara terang-terangan mengisytiharkan kesediaan bekerjasama dengan kerajaan persekutuan.

“Kerajaan Sabah mahu pembangunan di negeri ini terus rancak dengan adanya kerjasama antara kedua-dua kerajaan.

”Jika dilihat kerajaan persekutuan masih perlukan kerjasama negeri dalam isu membabitkan isu tanah, bidang kuasa imigresen, permit kerja dan kelulusan pelan pembangunan yang terletak di bawah kerajaan negeri,” ujarnya.

Dalam perkembangan lain, Menteri Pelajaran & Inovasi ini mahu bekerjasama dengan Kementerian Pendidikan Tinggi (KPT) di peringkat persekutuan dalam memastikan isu-isu berkaitan sektor pendidikan di Sabah terus diberi perhatian.

Beliau berkata, kerajaan negeri dan persekutuan harus bekerjasama dalam menyelesaikan isu-isu pendidikan di negeri ini terutama membabitkan isu sekolah daif, kemudahan infrastruktur serta kekurangan peralatan di sekolah.

Katanya, masalah sebegitu telah dikenal pasti oleh kementeriannya sejak kerajaan pimpinan Parti Warisan Sabah (Warisan) memerintah negeri ini.

“Tiada orang yang lebih tahu tentang isu-isu pendidikan di negeri ini. Setelah kita mula memerintah Sabah, saya memberi komitmen sepenuhnya untuk meneliti segala permasalahan pendidikan di Sabah.

“Kita mempunyai perancangan untuk menyelesaikan masalah ini. Atas sebab itu, kerjasama kerajaan negeri dan persekutuan amat penting.

“Jika dilihat masih banyak masalah sekolah yang belum selesai seperti geran tanah, tapak sekolah dan sijil menduduki. Kesemua ini memerlukan kerjasama antara negeri dan persekutuan,” katanya.

Tambahnya, beliau sedar dasar-dasar pendidikan dilaksana oleh kementerian di peringkat persekutuan namun, kerjasama dengan negeri masih perlu bagi menyelesaikan isu-isu tertentu.


Tikam alat sulit kekasih suami selepas diajak seks ‘tiga serangkai’

SIBU – Rasa marah dan dendam seorang isteri membawa kepada pertumpahan darah selepas dia nekad menikam alat sulit teman wanita suaminya menggunakan pisau sepanjang 22 sentimeter akibat tidak berpuas hati diajak melakukan hubungan seks ‘tiga serangkai’ (threesome) di Jalan Lajong di sini malam tadi.

Ketua Polis Daerah Sibu, Asisten Komisioner Stanley Jonathan Ringgit berkata, kejadian pukul 9 malam itu berlaku selepas suspek yang berusia 46 tahun itu berpura-pura setuju untuk melakukan hubungan seks bersama.

Menurutnya, sebelum kejadian, suami suspek yang berusia 28 tahun membawa teman wanitanya berusia 34 tahun ke rumah sewa mereka untuk berbincang mengenai hubungan mereka.

“Selepas berbincang, mereka bertiga setuju untuk melakukan hubungan seks bersama namun suspek yang naik berang kemudian bertindak menikam alat sulit mangsa yang merupakan kekasih suami.

“Ketika itu, mereka berada di dalam sebuah bilik lain dan suami suspek kemudian menyedari kejadian itu sebaik isterinya bergegas lari meninggalkan bilik itu,” katanya ketika dihubungi tadi.

Tambah Stanley, sebelum kejadian juga, mereka bertiga sempat meminum minuman keras.

Mengulas lanjut, Stanley memberitahu, suaminya yang panik dengan kejadian itu kemudian mengejar isterinya berikutan terdengar teman wanitanya mengerang kesakitan sambil memberitahu dia ditikam.

“Si suami kemudian berjaya menangkap isterinya dan diserahkan kepada polis untuk tindakan lanjut,” ujarnya.

Jelasnya, buat masa ini, motif kejadian adalah disebabkan dendam dan cemburu kerana suspek sudah lama mengetahui suaminya menjalinkan hubungan sulit dengan mangsa.

Kes disiasat mengikut Seksyen 326 Kanun Keseksaan kerana sengaja mendatangkan kecederaan parah menggunakan senjata. – K! ONLINE


KDM Malaysia Tolak Propaganda Kerajaan Sabah Bertukar

KOTA KINABALU: Kepimpinan Pertubuhan Kadazan Dusun Murut (KDM) Malaysia yang terlibat secara langsung dalam pentadbiran negeri menolak retorik cyber trooper pembangkang yang menjangka Ketua Menteri, Datuk Seri Mohd Shafie Apdal bakal hilang majoriti dalam Dewan Undangan Negeri (DUN) Sabah.

Presiden KDM Malaysia, Datuk Peter Anthony berkata, realiti politik masa kini menunjukkan kepimpinan negeri yang diterajui Parti Warisan Sabah (Warisan) dengan kerjasama Pakatan Harapan (PH) kukuh dan berada di landasan yang memihak kepada rakyat.

“Retorik propaganda pembangkang hanya bertujuan meniupkan angin menggoyang pokok untuk mengeruhkan ketenangan politik dengan membuka ruang bagi orang-orang tertentu memberi gambaran negatif kepada kerajaan,” katanya.

Peter yang juga Menteri Pembangunan Infrastruktur menegaskan dakwaan terdapat 16 Ahli Dewan Undangan Negeri (ADUN) berpaling tadah beralih sokongan daripada Mohd. Shafie kepada pemimpin lain hanya andaian pemerhati luar.

“Kebenaran dalam kerajaan menunjukkan ahli-ahli yang berhormat Kerajaan Sabah kekal dengan pendirian asal berkhidmat kepada rakyat bersama kerajaan yang ada sekarang,” katanya yang juga Naib Presiden Warisan di sini hari ini.

Peter yang juga ADUN Melalap berkata, dakwaan peralihan teraju negeri daripada Mohd. Shafie kepada pemimpin lain yang pernah mengangkat sumpah jawatan Ketua Menteri selepas Pilihan Raya Umum Ke-14 (PRU14) tidak relevan kerana pemimpin berkenaan sedang berhadapan puluhan kes mahkamah.

Peter menegaskan kerajaan yang ada sekarang akan kekal sehingga PRU15 dan ketika itu barulah realiti politik negeri menampakkan komposisi sokongan dalam Dewan Undangan Negeri (DUN) melalui keputusan pilihan raya.

Beliau yang juga Ketua Bahagian Parti Warisan Sabah Tenom berkata, kebajikan rakyat di kawasan-kawasan yang diwakili pembangkang terus terbela melalui usaha-usaha kebajikan yang dilaksanakan.

Dalam pelbagai misi kemanusiaan, pihaknya berkali-kali menegaskan mahu memastikan tiada penduduk tercicir menerima bantuan dan jika ada yang tercicir kami selalu mengambil maklum untuk menghantar bantuan kepada keluarga berkaitan.

Peter berkata, kepimpinan kerajaan yang ada sekarang ditadbir urus dalam kalangan orang-orang berpendidikan mengikut bidang tugas profesional di mana mereka ditempatkan untuk melaksanakan tanggungjawab.

“Tiada istilah kerajaan masa kini dikendalikan kalangan kurang berpendidikan kerana jika benar demikian data harus diberikan untuk menyokong dakwaan,” katanya. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Azis Kongsi Pengalaman Malaysia Cegah Keganasan Dalam Persidangan Antarabangsa

KOTA KINABALU: Kejayaan Malaysia dalam memerangi aktiviti keganasan melalui pencegahan di peringkat akar umbi menerima pengiktirafan apabila Timbalan Menteri Dalam Negeri, Datuk Mohd. Azis Jamman diberi penghargaan mewakili negara berucap dalam persidangan antarabangsa mengenai ekstremisme di Minsk, Belarus semalam.

Dalam Persidangan Antarabangsa Tahap Tinggi Bagi Memerangi Keganasan yang bertajuk Memerangi Keganasan Melalui Pendekatan Berinovasi dan Penggunaan Teknologi Terbaharu itu, Mohd. Azis menerangkan kepada setiap negara peserta bagaimana kejayaan Malaysia menangani ideologi ekstremisme daripada berkembang di negara ini.

“Timbalan Menteri Dalam Negeri telah diberi penghormatan untuk menyampaikan ucapan pada sesi persidangan tersebut mengenai pengalaman serta usaha yang giat dilaksanakan oleh Malaysia bagi mengekang penyebaran ideologi ekstremis dan keganasan melalui inovasi teknologi baharu serta media sosial di Malaysia.

“Malaysia menegaskan bahawa segala usaha memerangi keganasan yang telah dilaksanakan akan lebih berkesan jika punca di akar umbi dapat dikenal pasti dan dihapuskan,” kata kementerian itu dalam satu kenyataan hari ini.

Menurut kementerian itu, ucapan Mohd. Azis adalah selari dengan penegasan Perdana Menteri, Tun Dr. Mahathir Mohamad semasa Perhimpunan Agung Pertubuhan Bangsa-Bangsa Bersatu (PBB) Ke-73 pada 29 September tahun lalu.

Katanya, penyertaan Malaysia di persidangan selama dua hari bermula Selasa itu menggambarkan komitmen Malaysia memerangi keganasan bersama Pejabat PBB Berkaitan Counter Terrorism (UNOCT).

“Penyertaan daripada pelbagai negara termasuk negara anggota ASEAN dilihat berjaya mengukuhkan hubungan Malaysia dengan negara luar serta organisasi antarabangsa PBB dengan menerokai inisiatif-inisiatif baharu, dan mempelajari pengalaman dalam bidang-bidang berkaitan keselamatan terutamanya melibatkan jenayah keganasan,” kata kementerian itu.


Kompleks Perindustrian Tenaga Diperbaharui RM1 Bilion Akan Dibina Di Sabah

KOTA KINABALU: Sebuah Kompleks Perindustrian Tenaga Diperbaharui Sabah Maju Jaya (SMJREIC) bernilai RM1 bilion akan dibina di kawasan seluas kira-kira 10 hektar di Pelabuhan Kontena Teluk Sepanggar.

Ketua Menteri Hajiji Noor berkata, usaha merealisasikan SMJREIC dilaksanakan oleh syarikat Suria Capital Holdings Berhad dengan kerjasama Vandelay Ventures Sdn Bhd dan akan memberi manfaat kepada Sabah.

“Saya gembira Suria Capital Holdings Bhd telah menambah satu lagi portfolio pelaburan berpotensi dalam senarai usaha niaga dipacu pihak swasta yang berjaya di negeri ini.

“Saya berharap untuk melihat hasil MoU ini dalam masa terdekat,” katanya pada majlis pelancaran SMJREIC dan menandatangani MoU di Pusat Konvensyen Antarabangsa Sabah (SICC) di sini, hari ini.

MoU berkenaan ditandatangani oleh Suria Capital Holding Berhad sebagai pemilik tanah dan Vandelay Ventures Sdn Bhd serta rakan kongsi termasuk Sawit Kinabalu dan SLDB sebagai pembekal bahan mentah, SULZER GTC Technology sebagai penyedia teknologi dan THINKAT Advisory Sdn Bhd sebagai rakan kongsi kewangan.

Hajiji yang juga Menteri Kewangan Sabah berkata, usaha itu akan meningkatkan pertumbuhan ekonomi negeri, menjana peluang pekerjaan dan membawa masuk teknologi baharu ke Sabah.

Katanya, beliau gembira kerjasama itu melibatkan Suria Capital Holding Berhad, yang merupakan antara syarikat awam berhad yang mempunyai reputasi tinggi di Sabah.

“Kerajaan negeri mengalu-alukan peranan sektor swasta dalam memacu ekonomi. Kita boleh lihat, sebagai contoh, kekukuhan sektor hartanah; lonjakan semula industri minyak dan gas dan penanaman semula pokok dalam sektor perhutanan.

“Inistiatif memberi laluan lebih besar yang didorong oleh swasta akan meningkatkan momentum ekonomi dalam industri ini; merangsang aliran pelaburan; meningkatkan kepelbagaian ekonomi keseluruhan; meningkatkan peluang ekonomi yang lebih luas dan mewujudkan limpahan berkaitan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sah Hamil! Wanita Saman Pekerja Delivery Sebab Lambat Hantar Kondom

Seorang wanita di Xuzhou, China, membeli kondom dari secara online apabila dia mendapati stok kondomnya kehabisan sebelum dia mahu melakukan hubungan intim dengan teman lelakinya.

Su, yang sedang menonton filem dengan teman lelakinya pada bulan lalu dan membenarkan jejaka itu tidur semalam di rumahnya kerana hari sudah lewat malam.

Namun, apabila mereka nak masuk tidur di bilik, hajat itu terbatal kerana mereka tidak letih, lalu mereka bercadang untuk melakukan hubungan intim.

Menyedari stok kondom sudah kehabisan, Su memesan kondom secara online dan meminta barangan itu dihantar terus ke rumahnya.

Aplikasi itu mengatakan tempoh masa yang diambil untuk membuat penghantaran adalah 20 minit.

Jadi, Su pun bercadang untuk mandi terlebih dahulu sementara menunggu barang itu sampai ke rumahnya.

Tetapi apabila Su selesai mandi, pihak berkenaan mengatakan pesanannya mungkin tiba lewat berikutan cuaca yang tidak begitu mengizinkan.

Ketika itu, Su dan teman lelakinya sudah hilang kesabaran lalu melakukan hubungan intim itu tanpa kondom.

Pesanan itu hanya tiba di rumah Su selepas 28 minit kemudian, dari tempoh Su membuat pesanan tersebut.

Sebulan kemudian, Su disahkan hamil. Tidak puas hati dengan perkara itu, Su memfailkan saman 30,000 yuan (RM17,600) atas kelewatan pekerja berkenaan bagi menanggung beberapa kos kerugiannya termasuk kos perubatan.

“Kalau awak sampai tepat pada masanya, perkara ini (kehamilan) tentunya tidak akan terjadi!” katanya pada pekerja penghantar barang itu.

Meskipun begitu, pekerja terbabit enggan membayar apa-apa tuntutan Su.

Sumber: China Press, World of Buzz


Penerbangan domestik MASWings Sabah, Sarawak dikecualikan SST

KUCHING, 2 Okt – Tiket penerbangan domestik di Sarawak dan Sabah dikecualikan daripada Cukai Jualan dan Perkhidmatan (SST).

Bagaimanapun kata Penolong Kanan Pengarah Kastam I, Bahagian SST Jabatan Kastam  Sarawak  Noelle  Lily Morse, pengecuaian itu hanya melibatkan  penerbangan MASWings yang menyediakan Perkhidmatan Udara Luar Bandar (RAS) di 49 laluan.

Pengecualian ini berikutan perjanjian di antara kerajaan Sarawak dan RAS yang didefinisikan sebagai  perkhidmatan  udara tidak ekonomik yang dijalankan di kawasan pedalaman Sabah dan Sarawak, katanya pada Taklimat SST anjuran Jabatan Penerbangan Sarawak, di sini hari ini.

“Sekiranya penerbangan itu melibatkan contohnya Kuching ke Kota Kinabalu atau Kuching ke Kota Kinabalu kemudian ke Labuan, cukai akan dikenakan, pengecualian di sini bermaksud penerbangan dalaman di Sarawak dan Sabah,” katanya.

Taklimat yang dihadiri 286 peserta melibatkan kakitangan agensi dan jabatan di bawah Kementerian  Komunikasi dan Multimedia itu serta agensi luar seperti Jabatan Kastam Diraja Malaysia, Universiti Malaysia Sarawak dan Angkatan Tentera Malaysia dirasmikan oleh Timbalan Ketua Setiausaha (Dasar) kementerian  Shakib Ahmad Shakir.

Mengulas lanjut, Noelle berkata pengecualian cukai itu juga bertujuan memberi keselesaan kepada pengguna yang bergantung pada penerbangan sebagai alternatif terbaik selain menjadi pengangkutan utama yang menghubungkan penduduk di kawasan luar bandar.

“Saya ambil contoh di Sarawak, pengecualian ini dibuat untuk membantu mengurangkan beban  kerana pengangkutan udara  menjadi keperluan terutama dalam keadaan jalan raya tidak memuaskan,” katanya selain memendekkan tempoh perjalanan.

Untuk rekod, MASWings menyediakan perkhidmatan RAS di 49 laluan yang melibatkan 10 lapangan terbang dan 14 padang terbang di Sabah dan Sarawak.


SPRM Sabah Cari Tiga Individu Ini

KOTA KINABALU, 23 Mac: Suruhanjaya Pencegahan Rasuah Malaysia (SPRM) Sabah sedang berusaha mengesan tiga individu lelaki bagi membantu siasatan berkaitan dua kes berasingan.

SPRM dalam kenyataan hari ini memberitahu dua daripadanya ialah Simon Gacou Fabian, 51, alamat terakhir di Kampung Pantai, Jalan Haji Kudus, Labuan; dan Mohd Arif Fuad Enggip Abdullah, 36, alamat terakhir di Kampung Purak, Papar, Sabah; kedua-duanya bagi membantu siasatan satu kes di bawah Akta SPRM 2009.

“Mereka yang mempunyai maklumat mengenai dua lelaki ini diminta menghubungi pegawai penyiasat, Penguasa Jennifer Christopher dengan menelefon 016-2038172/088-488381 atau emel ke alamat [email protected],” kata kenyataan itu.

Sementara itu seorang lagi yang sedang dicari ialah Mohd Nazim Ag Abdullah, 45, beralamat di No.1, Lorong 4/3B, Taman Bukit Sepanggar, Kota Kinabalu, Sabah; bagi membantu siasatan berkaitan projek naik taraf sebuah sekolah.

“SPRM meminta sesiapa yang mengenali dan mempunyai maklumat mengenai lelaki itu supaya menghubungi pegawai penyiasat, Penguasa Rajin Masran dengan menelefon 016-881 7679/088-488381 atau emel ke alamat [email protected],” katanya.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Moktar Mahu Fokus Gerak Kerja Jentera PRN Sabah

KOTA KINABALU, 19 Ogos: Pengerusi Badan Perhubungan UMNO Sabah Datuk Seri Bung Moktar Radin berkata, beliau akan terus memberi fokus untuk menggerakkan jentera parti bagi menghadapi Pilihan Raya Negeri (PRN) Sabah.

Beliau yang enggan mengulas mengenai kritikan sekumpulan pemimpin UMNO Sabah berhubung pelantikannya sebagai ketua pilihan raya berkenaan berkata, selaku ketua parti yang bertanggungjawab, beliau akan memastikan jentera pilihan raya parti bagi PRN Sabah, berjalan seperti biasa.

“Saya kerja untuk menggerakkan jentera parti… Itu keutamaan saya untuk PRN (Sabah),” katanya ketika dihubungi Bernama di sini, hari ini.

Malam tadi, sekumpulan pemimpin UMNO Sabah menyuarakan rasa tidak bersetuju mereka dengan pelantikan Bung Moktar mengetuai jentera Barisan Nasional (BN) negeri menghadapi PRN Sabah, seperti diumumkan Pengerusi BN merangkap Presiden UMNO Datuk Seri Dr Ahmad Zahid Hamidi di Parlimen, petang semalam.

Ahli Majlis Tertinggi UMNO Datuk Seri Abdul Rahman Dahlan yang juga Ketua Bahagian UMNO Tuaran berkata, tindakan meletakkan seseorang yang mempunyai kes di mahkamah sebagai ‘jeneral’ dalam PRN itu boleh ‘membunuh diri’.

Pada masa ini Bung Moktar sedang menghadapi tiga bertuduhan rasuah di mahkamah, dan perbicaraan bagi ketiga-tiga kes berkenaan masih berjalan.

“Saya tiada sebarang komen (terhadap kenyataan sekumpulan pemimpin Umno Sabah). Saya ‘cool down’ dulu,” katanya, sambil memaklumkan bahawa beliau akan pulang ke Sabah dari Kuala Lumpur pada petang ini, bagi melihat persediaan gerak kerja jentera pilihan raya parti.

Dalam perkembangan berkaitan Pengerusi Sekretariat Keahlian dan Pengkaderan UMNO Sabah Bahagian Tawau Mohd Zaki Harry Susanto berkata, walaupun ada usaha menidakkan kewajaran pelantikan Bung Moktar itu, ia tidak sepatutnya menjejaskan keputusan parti, di ambang PRN Sabah.

“Semua pihak harus menghormati keputusan tersebut, kerana ia disesuaikan dengan kapasiti beliau sebagai Pengerusi BN Sabah sekali gus Pengerusi Perhubungan UMNO Sabah. Ia juga membuktikan bahawa autonomi kepada UMNO Sabah sedang berjalan dengan baik, dan perlu diteruskan demi manfaat semua pihak,” katanya kepada Bernama di sini, hari ini.

Menurut Mohd Zaki pelantikan Bung Moktar sebagai ketua jentera PRN UMNO, bukanlah satu penghinaan, kepada rakyat Sabah, kerana Malaysia berpegang kepada prinsip ‘rule of law’ di mana seseorang yang didakwa dengan apa-apa kesalahan adalah berstatus ‘tertuduh’ sehinggalah dibuktikan bersalah oleh mahkamah.

“Bayangkan jika seseorang itu akhirnya didapati tidak bersalah oleh mahkamah, tetapi telah ditidakkan haknya untuk terus bekerja dan menyumbang kepada parti. Tidakkah ia satu penganiayaan? Sebaiknya, kita perlu memberikan hak kepada semua pihak, sebelum melabelkan seseorang sebagai tidak kompeten menjalankan tugas,” tambahnya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


42% Pencarum KWSP Miliki Simpanan Bawah RM5,000

KUALA LUMPUR: Kira-kira 42 peratus daripada keseluruhan pencarum Kumpulan Wang Simpanan Pekerja (KWSP) memiliki purata baki simpanan bawah RM5,000.

Menteri Kewangan, Tengku Datuk Seri Zafrul Tengku Abdul Aziz, berkata data itu belum didedahkan kepada umum selepas kerajaan memberi kebenaran kepada pencarum untuk mengeluarkan simpanan mereka dari KWSP.

Dengan maklumat itu, beliau berkata, ia sekali gus menjadi isu jaringan keselamatan sosial yang penting untuk kerajaan fokus dalam tempoh sederhana dan panjang.

“Saya nak ceritakan apa yang belum diceritakan. Pencarum KWSP juga kita kena ada penyelesaian jangka panjang untuk pencarum mengenai isu struktur yang mana negara kita perlu tangani dalam masa sederhana.

“Ini kerana data KWSP menunjukkan, 32 peratus daripada jumlah pencarum dalam KWSP hanya ada baki Akaun 1 secara purata RM1,000, manakala lagi 10 peratus ada purata baki dalam Akaun 1 sebanyak RM5,000. Maka jadi 42 peratus pencarum KWSP ada baki hanya purata RM5,000 ke bawah.

“Ini satu daripada struktur isu jaringan keselamatan sosial…ini penting untuk kerajaan akan fokus dalam tempoh sederhana dan panjang,” katanya menerusi wawancara khas yang disiarkan TV3 malam ini.

Tengku Zafrul turut memaklumkan hari ini kerajaan mengadakan perbincangan dengan pengurusan Kumpulan Wang Simpanan Kerja (KWSP).

Beliau berkata, perbincangan dengan pengurusan dana persaraan itu turut menyentuh aspirasi rakyat yang mahu KWSP mempertimbang menambah jumlah pencarum yang layak bagi pengeluaran RM500 sebulan untuk tempoh 12 bulan, seperti diumumkan dalam Belanjawan 2021.

Beliau berkata, isu itu disentuh dan diutarakan kepada KWSP kerana kerajaan prihatin terhadap keluhan rakyat yang terjejas akibat penularan COVID-19.

“Ramai yang minta. Kita sudah mendengar isu-isu dibangkit oleh rakyat…Jadi kita rasa kita kena bersasar. Yang mana kita akan beri peluang kepada rakyat Malaysia untuk keluarkan dari Akaun 1 secara bersasar.

“Apa maksud hilang pekerjaan dan terkesan dengan COVID-19? Saya sudah berbincang dengan pengurusan KWSP hari ini. Mereka berjanji akan umumkan cara keluarkan dan siapa akan layak.

“Nasihat kepada pengurusan KWSP adalah untuk perluaskan sasaran yang sebelum ini umum sebanyak 400,000 (pencarum) dapat nikmati. Setelah dengar keluhan rakyat, kenalah lebih fleksibel supaya lebih ramai rakyat Malaysia boleh keluarkan,” katanya.

Esok, Tengku Zafrul berkata KWSP akan mengumumkan perincian syarat dan kaedah pengeluaran Akaun 1.

Sama ada KWSP bersetuju untuk memperluaskan syarat dan kaedah, beliau menyerahkan kepada pengurus dana persaraan itu membuat pengumuman lanjut.

“KWSP akan umumkan esok. Sama ada perluaskan biar mereka umumkan.

“Saya sudah minta mereka perhalusi cadangan rakyat Malaysia  yang kita kena lakukan bantuan sebaik mungkin,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerap Kacau Isteri Orang, Imam Cedera Ditikam Anggota Tentera

Seorang anggota polis di Balai Pamekasan, Madura, Indonesia, ditemui cedera di hadapan sebuah bank semalam (10 Disember 2019).

Mangsa, Imam Sutrisno, 37, terjatuh dari motosikal selepas terlanggar pintu pagar besi premis itu.

Orang awam yang melihat kejadian itu terus datang menghulurkan bantuan dan melihat mangsa sedang menahan perutnya yang mengeluarkan darah.

Mangsa kemudian dikejarkan ke hospital untuk mendapatkan rawatan. Menurut laporan Kompas, luka di perut mangsa adalah disebabkan oleh senjata tajam.

Mangsa diserang oleh seorang anggota tentera yang tidak berpuas hati dengannya. Panglima Polis Tentera Pamekasan, Maskun berkata, suspek yang dikenali sebagai ‘AS’ berbuat demikian kerana isterinya selalu diganggu oleh Imam.

Maskun menceritakan kronologi kejadian itu di mana suspek yang lengkap berpakaian seragam tentera datang ke balai pada jam 9.30 pagi untuk bertemu dengan mangsa tetapi usaha itu gagal kerana Imam tidak berada di balai.

Akhirnya suspek dan mangsa bertemu di sebuah rumah kosong bagi menyelesaikan masalah yang timbul.

Namun di tengah perbincangan, berlaku perang mulut di antara mereka sehingga suspek hilang sabar lalu merodok perut mangsa dengan pisau di bahagian perut.

Mangsa yang cedera terus melarikan diri dan merampas motosikal orang awam dan memecut sehingga berlaku kemalangan kecil di hadapan sebuah bank sebelum dibantu oleh orang awam.

Dalam masa yang sama, suspek juga menyerah diri kepada pihak berkuasa dan dalam keterangannya berkata, dia tidak berniat untuk mencederakan mangsa.

Pihak Polis Tentera kini sedang menyiasat kejadian itu dan beberapa barang bukti seperti pisau juga telah dirampas untuk siasatan.


10,000 Kemuka Permohonan Sertai BERSATU Di Sabah

SANDAKAN: Parti Pribumi Bersatu Malaysia (Bersatu) yang telah sah mengembangkan sayap ke Sabah kini mula menerima permohonan ramai untuk menyertai ahli parti tersebut.

Pengerusi Penaja Perhubungan Bersatu Sabah, Datuk Dasim Ricky berkata terbaharu parti itu menerima kira-kira 10,000 permohonan dari kawasan Beluran, Sandakan, Batu Sapi, Libaran dan Kinabatangan.

“Sambutan untuk menjadi ahli Bersatu sejak mutakhir ini begitu menggalakkan apabila hari ini sahaja kita menerima sebanyak 10,000 borang permohonan menjadi ahli dari kawasan zon lima,” katanya ketika ditemui selepas menerima borang kemasukan ahli Bersatu di sini hari ini.

Menurut beliau sambutan itu memberikan gambaran positif rakyat di negeri ini yang menerima baik kehadiran Bersatu ke Sabah.

Pelancaran rasmi kemasukan Bersatu ke Sabah dijangka akan diadakan pada 6 April depan dan akan disempurnakan oleh Perdana Menteri merangkap Pengerusi Bersatu, Tun Dr Mahathir Mohamed.

Pada majlis itu juga, selain Dasim seramai empat lagi individu dilantik sebagai ketua pendaftar kemasukan ahli dan mereka terdiri daripada Jaini Atang (Beluran), Estihan Adilah (Batu Sapi), Aladin Mustamin (Sandakan) dan Abd Samad bagi kawasan Libaran.

Menurut Dasim, majoriti ahli yang memohon menjadi ahli parti adalah mereka yang sebelum ini yang masih belum menyertai mana-mana parti politik selain bekas ahli Barisan Nasional (BN).

“Mereka memberikan keyakinan bahawa Bersatu mampu menjadi wadah perjuangan bagi menentukan masa depan negeri dan rakyat  terutama daripada aspek pembangunan tambahan pula kedudukan Bersatu sebagai komponen Pakatan Harapan yang menerajui pentadbiran negara,” katanya.

Diajukan soalan mengenai kedudukan Pengerusi Perhubungan Bersatu di Sabah, Dasim berkata perkara itu akan ditentukan oleh Dr Mahathir.

“Kita hanya bekerja dan berkhidmat untuk memperkukuhkan Bersatu di Sabah, soal jawatan adalah budi bicara Tun Mahathir sebagai Pengerusi dan ahli jawatankuasa tertinggi parti,” jelasnya. – SabahNewsToday


COVID-19: Hari Ini Saja 97 Kematian Direkodkan Di Iran

TEHRAN: Iran hari ini, merekodkan 97 kematian baharu akibat COVID-19, sekali gus menjadikan jumlah keseluruhan sebanyak 611 dengan angka itu disahkan meningkat lagi.

Jurucakap Kementerian Kesihatan, Kianoush Jahanpour, berkata 1,365 kes baharu sudah ditambah ke dalam angka disahkan jangkitan dalam tempoh 24 jam lalu, sekali gus menjadikan jumlah keseluruhan kepada 12,729.

Jahanpour pada sidang media disiarkan di televisyen memaklumkan lebih 4,300 daripada yang disahkan dijangkiti itu sudah pulih setakat ini.

Wilayah Tehran merekodkan jumlah kes terbanyak iaitu 347, manakala Isfahan (155) dan utara wilayah Alborz (134).

Kebiasannya jumlah kes disahkan akan meningkat lebih banyak selepas Iran membuka makmal pensampelan dan ujian, katanya.

Pasar Tehran sesak walaupun arahan kuarantin dengan kebanyakan kegiatan membeli-belah sempena tahun baharu negara itu, bermula Jumaat depan.

Jumaat lalu, kementerian itu menjelaskan purata umur mangsa terkorban ialah 67 tahun.

Kematian paling muda membabitkan pesakit leukemia berusia tiga tahun dan paling tua 91 tahun, selain lelaki empat kali ganda lebih ramai terkorban, berbanding wanita.

Malangnya, keracunan alkohol mengorbankan lebih ramai orang, berbanding COVID-19 di sesetengah wilayah di Iran.

Sekurang-kurangnya 92 terkorban kerana meminum metanol selepas dikatakan mampu mengubati COVID-19 dengan angka semakin meningkat beberapa hari lalu. – AFP


SPRM Nafi Sekat Lim Guan Eng Masuk Ke Sabah

Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki menegaskan agensi berkenaan tidak pernah menyekat bekas Menteri Kewangan Lim Guan Eng daripada melakukan perjalanan ke mana-mana negeri di Malaysia.

Beliau berkata mungkin berlaku kekhilafan ketika Lim tiba di Lapangan Terbang Kota Kinabalu, semalam sehingga menyebabkan Setiausaha Agung DAP itu ditahan kira-kira setengah jam.

“Itu mungkin berlaku sedikit kekhilafan kerana SPRM hanya membuat permohonan untuk menyekat Lim dari ke luar negara sahaja.

“Mungkin ada kekeliruan sedikit yang timbul di situ tapi saya tegaskan di sini, SPRM tidak pernah menyekat beliau untuk masuk ke Sabah,” katanya kepada pemberita selepas merasmikan Program Cakna Rasuah: SPRM Bersama Media Zon Selatan di Melaka, hari ini.

Lim sebelum ini mendakwa beliau tidak dibenarkan memasuki Sabah oleh Jabatan Imigresen Malaysia (JIM) Sabah atas alasan SPRM telah meletakkan halangan untuk beliau berbuat demikian.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Halangan Sertai BERSATU – Hajiji

KOTA BELUD: Parti Pribumi Bersatu Malaysia (BERSATU) tidak akan menghalang mana-mana individu atau pemimpin yang berminat untuk menyertai dan menyokong perjuangan parti itu di negeri ini.

Ketua Penyelaras BERSATU Sabah, Datuk Hajiji Noor, berkata sesiapa saja yang berminat termasuk orang muda, akan diterima sejajar perjuangan parti itu yang bersifat inklusif untuk semua masyarakat Bumiputera dan Pribumi.

“Bagi kita, BERSATU adalah untuk semua rakyat Pribumi dan Bumiputera yang menerima perjuangan parti ini. Kita buka untuk semua, kita tidak halang sesiapa yang mahu menyertai parti ini terutama orang muda.

“Alhamdulillah, sambutan setakat ini sangat baik, semua golongan masyarakat termasuk profesional seperti doktor, peguam dan pemimpin belia serta badan bukan kerajaan (NGO) menyertai kita. Semua kita bawa kerana BERSATU adalah parti yang inklusif,” katanya.

Beliau berkata demikian kepada pemberita pada majlis rumah terbuka Aidilfitri Ketua Penaja BERSATU Kota Belud, Datuk Japlin Akim, di sini, hari ini.

Mengenai pelantikan pemimpin bahagian, Hajiji yang juga Ahli Dewan Undangan Negeri (ADUN) Sulaman, berkata keputusan itu sudah dibuat kepemimpinan BERSATU peringkat Pusat.

Bagaimanapun, katanya mana-mana pemimpin yang tidak terpilih akan dimasukkan dalam barisan kepemimpinan di bahagian masing-masing.

“Kita sudah jumpa semua kumpulan ini dan mereka menyatakan akan terus bekerjasama serta memberi sokongan kerana pucuk pimpinan yang membuat keputusan mengenai siapa yang menerajui bahagian di Sabah,” katanya.

Setakat ini, katanya, kira-kira 200,000 permohonan keahlian BERSATU diterima di Sabah dan jumlah itu dijangka terus bertambah sehingga mencapai 300,000 pada tahun depan.

Sementara itu, Hajiji berkata BERSATU Sabah kini giat menyusun struktur parti pada peringkat bahagian termasuk sayap Srikandi BERSATU (Srikandi) dan Angkatan Bersatu Anak Muda (ARMADA) yang dijangka selesai dalam masa terdekat.

“Kita mahu proses penyusunan struktur parti ini disiapkan supaya Majlis Tertinggi Pusat dapat membuat keputusan mengenai penganjuran mesyuarat pertama bahagian di Sabah.

“Kita juga berharap dapat menghantar perwakilan pada Mesyuarat Agung BERSATU yang dijangka diadakan sebelum akhir tahun ini,” katanya. – Berita Harian


Masih ramai rakyat Sabah tak dapat perkhidmatan kehakiman

KOTA KINABALU: Ramai rakyat di Sabah khususnya masyarakat miskin di luar bandar dan rakyat biasa di kawasan pekan serta bandar masih tidak mendapat akses kepada perkhidmatan kehakiman bagi menyelesaikan pelbagai masalah yang membabitkan kehidupan mereka.

Ketua Menteri, Datuk Seri Mohd Shafie Apdal, berkata semua lapisan masyarakat termasuk yang miskin seharusnya tidak dinafikan sistem kehakiman dan mendapatkan nasihat undang-undang yang betul kerana kemudahan itu disasarkan kepada semua lapisan masyarakat.

Bagaimanapun, katanya situasi keadaan masih berlaku di Sabah, sama seperti dialami di kebanyakan negara membangun berikutan rakyat biasa khususnya golongan miskin, tidak mampu mendapatkan perkhidmatan peguam disebabkan kos yang tinggi.

“Bagi kebanyakan orang, idea mengenai akses kepada kehakiman bermakna peguam hadir di mahkamah mempertahankan kes pelanggan mereka di hadapan hakim. Ini memang benar tetapi ia lebih daripada itu, ia mesti merangkumi akses kepada golongan miskin.

“Sebagai contoh, di kawasan kampung luar bandar, masalah undang-undang yang biasa berlaku ialah berkaitan perbalahan mengenai hak tanah tetapi mereka tidak tahu bagaimana untuk menanganinya sedangkan mereka bergantung kepada tanah untuk hidup.

“Tanpa nasihat undang-undang yang betul, kita boleh bayangkan bagaimana mereka dan keluarga mereka terkesan dengan keadaan itu, begitu juga rakyat biasa, mereka mungkin berdepan perbalahan keluarga, hutang dan harta,” katanya pada Majlis Perasmian Kompleks Mahkamah Kota Kinabalu, di sini, hari ini.

Majlis itu disempurnakan Yang di-Pertua Negeri Sabah, Tun Juhar Mahiruddin. Yang turut hadir, Menteri di Jabatan Perdana Menteri, Datuk Liew Vui Keong; Menteri Undang-Undang dan Hal Ehwal Anak Negeri Sabah, Datuk Aidi Mokhtar; Ketua Hakim Negara, Tan Sri Richard Malanjum dan Hakim Besar Sabah Sarawak, Datuk David Wong Dak Wah.

Mohd Shafie berkata Persatuan Undang-Undang Sabah (SLS) perlu menganjurkan persidangan dan menjemput jurucakap yang berkaitan untuk membincangkan isu berkenaan selain melaksanakan inisiatif sesuai bagi membantu menyelesaikannya.

“Saya difahamkan, SLS ada menjalankan perkhidmatan menyediakan nasihat undang-undang percuma kepada orang ramai pada setiap hari Sabtu, ia adalah sumbangan yang sangat baik dan kita berharap ia diteruskan.

“Kita juga menghargai usaha Ketua Hakim Negara yang mewujudkan Mahkamah Bergerak di Sabah. Ia membuka laluan kepada penduduk kampung yang miskin di seluruh Sabah mendapatkan khidmat kehakiman,” katanya.

Terdahulu, beliau berkata kemudahan mahkamah yang cantik dan dilengkapi pelbagai kemudahan moden tidak berguna jika ia tidak dimanfaatkan dengan baik, ia perlu disusuli dengan perkhidmatan yang bertahap profesional dan cekap.

Kompleks Mahkamah Kota Kinabalu di tapak seluas kira-kira 2.5 hektar dengan kos RM147.9 juta itu mula dibina pada 22 Julai 2014 sebelum diserahkan Jabatan Kerja Raya (JKR) kepada Bahagian Hal Ehwal Undang-Undang (BHEUU) selaku wakil pelanggan pada 9 Ogos 2018 dan seterusnya kepada Ketua Pendaftar Mahkamah Persekutuan Malaysia. – Berita Harian


Daerah Beluran Kembali Zon Merah

KOTA KINABALU: Daerah Beluran semalam kembali menjadi zon merah apabila merekodkan lebih 40 kes aktif COVID-19 susulan pertambahan jangkitan dan juga satu kluster baharu di daerah terbabit.

Ia menjadikan sebanyak 19 zon merah direkodkan di Sabah, setakat ini.

Menteri Kerajaan Tempatan dan Perumahan merangkap Menteri Kewangan II Sabah, Datuk Masidi Manjun, berkata sebanyak 19 kes baharu telah dicatatkan di Beluran.

“Berdasarkan laporan Jabatan Kesihatan Negeri Sabah (JKNS), jumlah kes positif baharu COVID-19 pada hari ini (semalam) adalah sebanyak 190 kes, menjadikan jumlah kumulatif sebanyak 49,610 kes.

“Terdapat satu kes kematian telah direkodkan iaitu di daerah Sandakan,” katanya dalam satu kenyataan media mengenai perkembangan COVID-19 di Sabah yang dikeluarkan, semalam.

Masidi berkata, punca peningkatan kes di Beluran sehingga menjadi zon merah turut membabitkan salah satu kluster baharu yang dikenal pasti semalam.

“Dalam pada itu, salah satu kluster baharu turut direkodkan, iaitu Kluster Ladang Tangkarason di Beluran yang merekodkan sebanyak 16 kes baharu.

“Kes indeks iaitu pekerja yang dikesan melalui saringan pekerjaan pada 1 Februari lepas, selepas mengalami gejala.

“Hasil saringan kontak rapat dan tempat kerja mendapati 15 lagi kes positif COVID-19 dikesan bagi kluster ini,” katanya.

Dalam pada itu, beliau juga menjelaskan daerah Nabawan dan Tambunan telah berubah dari zon jingga ke zon kuning.

Dua lagi kluster baharu turut dikesan hari ini adalah Kluster Jalan Satu, KKIP di Kota Kinabalu dan Tuaran dan Kluster Bandar Lama di Tawau. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Sabah Catat Tiga Kes Baharu Hari Ini

KOTA KINABALU: Sabah hari ini mencatat tiga kes positif Covid-19 baharu, menjadikan jumlah keseluruhan kes yang pernah direkodkan sebanyak 351 kes.

Pertambahan kes baharu itu membabitkan tiga daerah iaitu Kota Kinabalu, Beaufort dan Penampang yang masing-masing bertambah satu kes.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung juga menyaksikan seorang lagi pesakit jangkitan wabak itu telah sembuh dan discaj, hari ini.

Ini menjadikan jumlah kes aktif meningkat dua kes iaitu sebanyak 10 kes, berbanding lapan kes semalam.

Jumlah daerah yang masih mempunyai kes aktif dan dikategorikan sebagai zon kuning juga kekal enam iaitu Tawau yang mencatat tiga kes selain Kota Kinabalu (2), Beaufort (2), Tuaran (1), Penampang (1) dan Putatan (1).

Dalam pada itu, tiada kematian dicatatkan di Sabah, hari ini, dengan jumlah korban akibat Covid-19 di negeri ini kekal lima kes iaitu tiga kes berlaku di Kota Kinabalu manakala Tawau dan Tambunan masing-masing satu kes.

Sabah juga kini menjadi negeri ketujuh tertinggi mencatatkan Covid-19 di belakang Kuala Lumpur yang mencatat sebanyak 2,374, Selangor (1,939), Negeri Sembilan (905), Johor (676), Sarawak (553) dan Pahang (363).- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sangat Mudah, Ini Cara Nak Tahu Berapa Banyak Sudah Kamu Habiskan Duit Di Shopee

Seringkali berbelanja di Shopee setiap bulan, alangkah bagusnya juga dapat tahu berapa banyak yang sudah dibelanjakan, bukan?

Jadi sehubungan dengan itu, artikel kali ini akan menunjukkan bagaimana caranya jika anda mahu tahu berapa banyak yang sudah dibazirkan di Shopee.

Yang menariknya, caranya memang sangat mudah dan tidak pening kepala.

var total = 0; var order = 0; function calculate(next){var opts = {method: ‘GET’, headers: {} };

return response.json(); }).then(function (body) {var next_offset = body.data.next_offset; if(next_offset >= 0){for (let [key, value] of Object.entries(body.data.details_list)) {var total_temp = value.info_card.final_total / 100000; total += total_temp; order++; console.log(order + “:”, “RM ” + total_temp + ” – “, value.info_card.order_list_cards[0].items[0].name);} calculate(next_offset);} else {console.log(‘Calculation completed!’); console.log(‘GRAND TOTAL: RM ‘ + Math.round(total * 100) / 100);}});}calculate(0);

3. Kemudian klik kanan, pilih Inspect element.

4. Pergi dan klik ke bahagian Console Tab. Tampal kod yang disalin itu kawasan yang disediakan dan tekan Enter.

5. Kemudian jumlah perbelanjaan anda akan keluar dengan magiknya.

Selamat melihat hasil dari perbelanjaan Shopee anda!

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Mayat Bergerak Seakan Melambai Cetus Debat

Sulawesi: Warganet gempar selepas video mayat di dalam keranda dirakam bergerak ketika pengebumian, 5 Mei lalu.

Kejadian itu berlaku di kawasan Manado, utara Sulawesi dirakam seorang hadirin yang menghadiri majlis berkenaan.

Menerusi laporan Mirror.co.uk yang memetik berita Daily Mail, video itu menunjukkan kubur berkenaan dikelilingi ahli keluarga dan sahabat mendiang.

Seorang daripada mereka kemudian merakam ketika bacaan doa oleh paderi sedang berlangsung.

Bagaimanapun, ketika kamera dihala lebih dekat pada keranda, kelihatan tangan dan jari mayat bergerak.

Kejadian itu berlaku hanya beberapa saat selepas bacaan doa dijalankan.

Video tular itu kemudian mengundang perdebatan dalam kalangan warga maya yang sangsi dengan pergerakan seperti didakwa.

Bagaimanapun, ada pakar berpendapat pergerakan pada mayat adalah berpunca daripada proses pereputan dan pembebasan gas menyebabkan mayat seolah-olah sedang bergerak khususnya di bahagian tangan.

Mayat di dalam keranda dirakam bergerak ketika majlis pengebumian – Agensi

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Bunyi Letupan Sebelum Terbakar, Rumah Jururawat Musnah Terbakar

KUDAT: Penduduk Kampung Tinutudan di Kudat, digemparkan dengan bunyi letupan kuat dari sebuah rumah yang disusuli dengan kebakaran, pagi tadi.

Bagaimanapun dalam kejadian kira-kira jam 9.30 pagi itu, tiada kecederaan atau kemalangan jiwa dilaporkan berlaku.

Saksi kejadian yang juga penghuni rumah terbabit, Haslinda Monisun, 41, berkata ketika kejadian dia berada di rumah ibunya tidak jauh dari lokasi.

“Ketika itu kami sedang bersarapan dan tiba-tiba satu bunyi letupan kuat berlaku mengakibatkan penduduk kampung terkejut.

“Seorang jiran berteriak memaklumkan rumah saya sedang terbakar dan bunyi letupan itu dipercayai dari arah rumah saya,” katanya dihubungi.

Menurutnya yang bekerja sebagai jururawat itu, ketika kejadian suaminya bekerja manakala tujuh anaknya berada di sekolah.

“Walaupun tinggal sehelai sepinggang, saya bersyukur semua ahli keluarga selamat dan mungkin kami terpaksa menumpang di rumah ibu sementara waktu,” katanya.

Sementara itu, Ketua Balai Bomba dan Penyelamat (BBP) Daerah Kudat, Ishak Jabas berkata, sebaik pihaknya menerima panggilan kecemasan jam 9.36 pagi, seramai 12 anggota termasuk lapan Pegawai Bomba Bantuan (PBB) dikerah ke lokasi dengan dua jentera dan satu kenderaan utiliti Unit Bantuan Perkhidmatan Kecemasan (EMRS).

“Sebaik tiba, rumah jenis tidak kekal itu musnah 100 peratus dan keadaan angin kencang menyebabkan api mudah merebak.

“Api berjaya dikawal jam 10.12 pagi sebelum merebak ke beberapa rumah berhampiran manakala punca kejadian serta anggaran kerugian masih dalam siasatan,” katanya.


‘Jelmaan’ P Ramlee

IBARAT pelanduk dua serupa, begitulah yang boleh dikatakan kepada seorang lelaki apabila dikatakan mirip Allahyarham Tan Sri P Ramlee.

Bukan itu saja, suara dan raut wajah dengan gaya rambut dan potongan misainya saling tak tumpah dengan seniman agung yang disegani itu.

Lelaki dengan nama Fairuz Misran, 34, menjadi viral apabila mendendangkan lagu ‘Maafkan Kami’ nyanyian P Ramlee daripada filem Pendekar Bujang Lapuk.

Rakaman video berdurasi lima minit enam saat yang viral sejak kelmarin, menunjukkan gaya Fairuz seakan P Ramlee.

Malah, nyanyiannya ‘Maafkan Kami’ salin tak tumpah dengan seniman itu.

Fairuz anak kelahiran Sandakan dan dibesarkan di Kimanis, dekat Kota Kinabalu, berkata, video itu dimuat naik di Facebook live miliknya pada Disember tahun lalu.

“Ada beberapa video saya buat dan video yang tular itu saya muat naik dalam akaun Facebook live saya pada Disember 2018… tidak sangka pula ia menjadi viral sehingga kini.

“Saya amat teruja, lebih-lebih lagi ada peminat menghubungi dan mahu menemui saya di Labuan.

“Tapi, sebelum video itu tular, ada beberapa pencipta lagu ingin menemui dan bercadang untuk membuat lagu,” katanya ketika dihubungi Harian Metro, semalam.

Fairuz yang kini menetap di Labuan berkata, dia tidak sehebat P Ramlee dan menjadikan legenda itu sebagai idolanya.

“Saya amat meminati Allahyarham Tan Sri P Ramlee sejak usia enam tahun apabila arwah bapa saudara sering menyanyikan lagu-lagu Allahyarham. Sejak itu, saya mula menyukai lagu-lagu Allahyarham.

“Pada 2002, ketika itu, usia 17 tahun saya menyertai satu pertandingan Bintang P Ramlee di Membakut dan mendapat tempat pertama.

“Ketika itu, saya mendendangkan lagu ‘Sabarudin Tukang Kasut’. Sejak itu ramai kawan memberitahu suara saya seakan P Ramlee dan suara saya boleh pergi jauh lagi.

“Sejak itu, saya giat menyanyi. Sebab keluarga bukan senang. Untuk cari duit saya akan menyertai mana-mana pertandingan nyanyian Bintang P Ramlee. Namun pada 2003, saya berhenti kerana fokus pada kerja,” katanya yang mendirikan rumah tangga dengan Noor Munira Mohamed, pada 2007.

Menceritakan lebih lanjut, Fairuz berkata, pada 2008 dan 2009, dia aktif semula menyanyi dan mengikuti pertandingan Bintang P Ramlee.

“Pada 2010, saya memenangi Johan Bintang P Ramlee Zon Sabah dan mewakili Sabah ke peringkat kebangsaan.

“Ketika itu, saya hanya layak ke peringkat akhir Bintang P Ramlee. Tetapi saya tidak putus asa dan memperbaiki kelemahan daripada taktik nyanyian dan gaya penampilan.

“Akhirnya pada tahun 2012 saya dinobatkan sebagai Johan Bintang P Ramlee menerusi lagu ‘Barang Yang Lepas Hai Jangan Dikenang’ dan persembahan duet menerusi lagu ‘Hancur Badan Dikandung Tanah’,” katanya.

Menurutnya, pelbagai gelaran yang diterimanya sejak menyanyikan lagu P Ramlee.

“Selain Ramlee, ada yang memanggil saya Abang Jamil, Do… saya okey dengan gelaran itu,” katanya.

Fairuz, kini berniaga membekalkan makanan di kapal laut, mengakui masih aktif menyanyi dengan menerima undangan membuat persembahan di sekitar Kota Kinabalu dan beberapa di Kuala Lumpur.

“Saya masih aktif menyanyi dan sebulan dalam satu atau dua kali membuat persembahan di sekitar Kota Kinabalu dan beberapa kali di Kuala Lumpur.

“Setiap nyanyian dalam persembahan, semuanya lagu-lagu Allahyarham P Ramlee.

“Insya-Allah, jika ada peluang dan ruang saya juga ingin menerbitkan album sendiri kerana sehingga kini saya masih belum ada album sendiri,” katanya. – Haran Metro


Pengedar Dadah Ditahan Miliki Syabu 5.5 Gram

KUNAK: 26 JUN 2019 – Polis Kunak menahan seorang lelaki disyaki pengedar dadah dan merampas Dadah jenis syabu seberat 5.5 gram di sebuah rumah kongsi menerusi Operasi Sarang, awal pagi tadi.

Ketua Polis Daerah Kunak, Superintendan Baharin Md Tahir dalam kenyataan berkata, lelaki berumur 23 tahun berkenaan diberkas diantara pukul 2 pagi hingga 10 pagi.

Beliau berkata, semasa serbuan di rumah berkenaan, polis menemui 9 peket plastik kecil dan satu peket saiz sederhana besar berisi ketulan hablur jernih disyaki syabu seberat 5.5 gram dengan anggaran harga pasaran bernilai 850-ringgit yang disimpan didalam sebuah bekas kecil di atas almari. Turut ditemui 10 lipatan kertas timah.

Supritendan Baharin berkata, suspek disyaki menjalankan aktiviti mengedar syabu di sekitar ladang di Kunak.

Kes disiasat dibawah Seksyen 39A (1) Akta Dadah Berbahaya (ADB) 1952.

Sementara itu, dalam operasi sama, polis turut menahan dua lelaki Pendatang Asing Tanpa Izin (PATI) dan disiasat dibawah Seksyen 6(1)c Akta Imigresen.


Sabah Terus Catat Pemberian Dos Vaksin Harian Tertinggi

PUTRAJAYA: Sebanyak 53,286 jumlah dos diberikan di Sabah semalam, menjadikan negeri itu terus merekodkan angka tertinggi, menurut Jawatankuasa Khas Jaminan Akses Bekalan Vaksin Covid-19 (JKJAV).

JKJAV menerusi perkongsian infografik di laman Twitter rasminya memaklumkan daripada jumlah itu, 35,927 adalah penerima dos pertama, manakala 17,359 adalah dos kedua, termasuk penerima vaksin dos tunggal CanSino.

Vaksinasi harian mencatatkan 232,559 dos semalam dengan 73,106 adalah dos pertama manakala 159,453 dos kedua.

Sementara itu, sebanyak 78.2% atau 18,295,014 populasi dewasa di negara ini lengkap menerima suntikan vaksin Covid-19 setakat semalam.

Populasi dewasa yang menerima sekurang-kurangnya satu dos kini mencecah 93.1% iaitu 21,938,426.

PICK dilancarkan pada 24 Feb lepas bagi membendung pandemik Covid-19 di seluruh negara.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bina Kolam Takungan Tangani Masalah Bekalan Air

KOTA KINABALU: Pembinaan kolam takungan air antara langkah penyelesaian jangka masa panjang bagi mengatasi masalah gangguan bekalan air di negeri ini.

Timbalan Ketua Menteri yang juga Menteri Kerja Raya Sabah, Datuk Seri Bung Moktar berkata, sehubungan itu, tanah seluas 1,000 hektar diperlukan di setiap daerah bagi membina kolam takungan air berkenaan.

“Kita jangkakan bekalan air dapat bertahan lebih lama jika adanya kolam takungan air ini. Malah, pada musim kemarau ia dapat bertahan sekurang-kurangnya dua bulan.

“Kos yang diperlukan untuk membina sebuah kolam takungan air kira-kira RM500 juta,” katanya ketika sidang media selepas mengadakan lawatan ke kawasan perumahan University Apartment (UA), dekat sini, hari ini.

Turut hadir Pengarah Jabatan Air Negeri Sabah (JANS), Edward Lingkapo.

Lawatan berkenaan bagi meninjau situasi gangguan bekalan air yang sering dihadapi penduduk setempat di kawasan terbabit.

Dalam pada itu, Bung Moktar berkata, pembinaan projek Loji Rawatan Air Telibong Fasa Dua di Tuaran yang lewat dari jadual adalah punca bekalan air di UA sering terganggu.

Menurutnya, setakat ini projek berkenaan baru siap 30 peratus, sedangkan mengikut jadual ia sepatutnya sudah siap lebih 50 peratus.

“Kita sentiasa berhubung dengan pihak kontraktor dan mendesak supaya projek ini disiapkan segera memandangkan ramai penduduk terjejas akibat ketiadaan bekalan air.

“Boleh dikatakan ini adalah projek yang ‘sakit’ kerana sudah terlalu jauh lewat dari jadual sepatutnya.

“Mungkin kita kena cari syarikat penyelamat lain bagi memastikan masalah gangguan bekalan air di kawasan ini dapat diatasi,” katanya. – HMetro


Wabak Kolera Dikesan Di KK, Putatan, Semporna & Tuaran

KOTA KINABALU: Penyakit kolera dikesan di negeri ini antara 29 Mei hingga 25 Jun lalu membabitkan empat daerah yang dilanda wabak.

Jabatan Kesihatan Negeri Sabah (JKNS) melaporkan wabak tersebut berlaku di Kota Kinabalu melibatkan 10 kes,  Putatan (dua kes) dan masing-masing satu kes di Tuaran sera Semporna.

Pengarah Kesihatan Sabah, Datuk Dr Christina Rundi berkata, seramai 13 orang atau 93 peratus daripada jumlah kes yang dilaporkan melibatkan warganegara Malaysia.

Katanya, sekitar 45 peratus daripada jumlah kes itu melibatkan pesakit berumur antara 7 hingga 18 tahun.

“Pesakit paling muda adalah bayi berumur setahun dan paling tua, berumur 80 tahun,” katanya dalam satu kenyataan, di sini semalam.

Menurutnya, sepanjang tempoh Perintah Kawalan Pergerakan (PKP), tren kejadian kolera menurun sebanyak 75 peratus berbanding tempoh sama pada tahun lalu.

Bagaimanapun, dengan pembukaan hampir kesemua sektor, bilangan kes kolera dijangka meningkat akibat kemungkinan pencemaran makanan dan air yang tinggi.

Beliau berkata, antara faktor risiko yang dikenal pasti menyebabkan berlakunya jangkitan ini adalah disebabkan tabiat memakan makanan yang mentah atau tidak dimasak dengan sempurna mahupun tidak mencuci peralatan makanan menggunakan air dirawat.

Dr Christina berkata, penyakit kolera disebabkan oleh bakteria vibrio cholera dan merupakan antara penyakit bawaan makanan dan air yang utama di negeri Sabah.

Katanya, pesakit boleh mengalami gejala seawal beberapa jam hingga lima hari selepas memakan makanan dan minumna yang tercemar oleh bakteria ini.

“Gejala kolera adalah cirit-birit yang boleh mengakibatkan badan kehilangan cecair dan sekiranya tidak dirawat boleh mengakibatkan kematian terutama dalam kalangan kanak-kanak dan bayi.

“Penyakit ini boleh merebak di kawasan yang tidak mempunyai bekalan air bersih, tiada kemudahan tandas yang sempurna dan persekitaran yang tidak bersih.

“Maka, JKNS menasihatkan orang ramai sentiasa mengamalkan langkah-langkah pencegahan jangkitan penyakit kolera dengan minum air yang dimasak, membasuh tangan sebelum makan dan mengendali makanan, membasuh tangan selepas menggunakan tandas serta memastikan makanan laut dan daging dimasak dengan sempurna,” ujarnya.

Disamping itu, orang ramai juga dinasihatkan menggunakan tandas yang bersih dan sempurna.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Juruterbang Wanita Asia Pertama Mengemudi Pesawat MiG-29N Berasal Dari Sabah Ini Tamatkan Zaman Bujang

KUALA LUMPUR: “Walaupun berada di pangkalan udara berasingan namun pesawat tempur F/A-18D Hornet dan MiG-29N menyatukan cinta kami,” kata Jurusensor Senjata Pesawat, Mejar S Thayala Kumar Ravi Varman, 40.

Thayala mendirikan rumah tangga bersama juruterbang wanita pertama di Asia mengemudi pesawat pejuang MiG-29N, Mejar Patricia Yapp Syau Yin.

Menceritakan hubungan mereka walaupun berlainan bangsa, Thayala berkata, dia mengenali isterinya ketika menyertai latihan di Kolej Tentera Udara (KTU) di Alor Star, Kedah pada 1997.

“Ketika temu duga, kami sebagai rakan biasa namun kami bertemu lagi di KTU dan menjalani latihan selama tiga tahun.

“Selepas tamat latihan saya dan isteri dipilih untuk menjalani latihan penerbangan.

“Saya dihantar ke Pangkalan Udara Subang, manakala isteri pula di Pangkalan Udara Butterworth. Selepas tiga tahun, isteri berpindah ke Pangkalan Udara Kuantan dan kami memang jarang berjumpa,” katanya.

Menurutnya, dia yang berkhidmat di No 15 Skuadron ketika itu banyak menyertai eksesais dan latihan bersama pelbagai pihak.

“Ketika itu hubungan kami makin akrab kerana kami bertemu ketika eksesais dijalankan. Pesawat F/A-18D Hornet dan MiG-29N biasanya bergabung untuk latihan dan eksesais yang dianjurkan Tentera Udara Diraja Malaysia (TUDM).

“Disebabkan penugasan dilaksanakan, ada senior di dalam kumpulan menyarankan supaya saya lebih mendekati isteri kerana ada keserasian,” katanya.

Thayala berkata, dia kemudian memberanikan diri dan menyampaikan hasrat memperisterikan Patricia.

“Ketika itu dia tidak bagi kata putus sebab mahu tengok keluarga boleh terima atau tidak kerana antara alasannya ialah saya dari Semenanjung dan dia pula dari Sandakan, Sabah selain agama dan bangsa kami berlainan.

“Namun dengan restu kedua-dua keluarga, kami berkahwin pada 24 Jun 2010 dengan mengadakan majlis mengikut tiga adat iaitu Hindu, Cina dan Melayu.

“Semua majlis diadakan bagi melambangkan semua aspek di Malaysia, saya ada ramai kawan Melayu, isteri pula berbangsa Cina dan saya pula berbangsa India,” katanya.

Katanya, dia dan isteri tidak rasa kekok walaupun berdepan dengan perbezaan agama, budaya serta adat.

“Kami dalam tentera tiada perbezaan kaum dan adat, yang ada hanya tradisi sebagai tentera yang diajar menghormati satu sama lain dan sebab itu kami disatukan tanpa mengira bangsa dan agama.

“Perkahwinan kami dikurniakan sepasang cahaya mata berusia lapan dan tujuh tahun,” katanya.

Katanya, dua perkara penting dalam melahirkan suasana harmoni dalam kalangan rakyat iaitu perlu telus dan ikhlas dalam persahabatan.

“Selain sifat saling hormat-menghormati tidak kira usia atau perbezaan agama dan bangsa. Dua perkara ini diterapkan dalam latihan ketenteraan sejak dari mula,” katanya.


(VIDEO) 5 Pelajar Di Ranau Ditahan Selepas Video Bergaduh Tular

RANAU: Lima pelajar termasuk seorang pelajar perempuan sebuah sekolah menengah di Ranau, ditahan polis malam tadi, selepas tular klip video memaparkan pergaduhan antara mereka di media sosial.

Ketua Polis Daerah Ranau, Deputi Superintendan Sammy Newton berkata, pihaknya menerima laporan daripada seorang pelajar lelaki pada 10.40 malam tadi berhubung pergaduhan dan penularan klip video itu.

Katanya, susulan laporan itu, pihaknya menahan semua pelajar berusia 16 tahun terbabit termasuk pelajar perempuan yang dipercayai merakam kejadian untuk membantu siasatan.

“Saya sendiri melihat video pergaduhan itu di media sosial yang mana terdapat sekumpulan pelajar terlibat pergaduhan.”

“Polis akan menjalankan siasatan terhadap pelajar yang terlibat dalam video itu dan kita minta seluruh masyarakat agar memadam serta menghentikan penyebaran video berkenaan,” katanya.

Sejak jam 3 petang semalam, tular video di laman sosial facebook memaparkan seorang pelajar lelaki dibelasah beberapa individu di kawasan awam.

Video berdurasi 15 saat yang dipercayai dirakam pelajar perempuan itu turut memaparkan beberapa pelajar lelaki yang menyaksikan pergaduhan itu kemudiannya campur tangan.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Apa Langkah Kerajaan Sabah Pastikan PATI Tidak Bolos? Soal Wakil Rakyat Warisan

KOTA KINABALU: Kerajaan Gabungan Rakyat Sabah (GRS) perlu menjelaskan perancangan serta langkah bagi memastikan sempadan negeri itu tidak dibolosi pendatang asing tanpa izin (PATI) susulan rancangan kerjasama kerajaan Sabah dengan Tawi-tawi di Filipina, kata wakil rakyat Warisan, Juil Nuatim.

Ahli Dewan Undangan Negeri (ADUN) Limbahau itu berkata, walaupun usaha kerajaan untuk merancakkan ekonomi negeri perlu dipuji, namun mereka perlu memastikan kemasukan PATI dapat dibanteras kerana dikhuatiri kerjasama itu akan disalahgunakan pihak tertentu.

“Saya tertarik dengan laporan mengenai rancangan kerjasama ekonomi antara kerajaan Sabah dan kerajaan Tawi-tawi, iaitu sebuah provinsi di selatan Filipina.

“Kalau dulu kerajaan Warisan di bawah pimpinan Shafie Apdal yang merancang kerjasama ini, kami sudah tentu akan dikaitkan dengan PATI.

“Sebab itu, saya ingin bertanyakan kerajaan GRS apakah perancangan dan langkah untuk memastikan sempadan di Sabah tidak dibolosi PATI kerana dikhuatiri ada kemungkinan menyalahgunakan kesempatan ini untuk masuk ke Sabah secara haram,” katanya ketika membahaskan Belanjawan Sabah 2022 pada sidang Dewan Undangan Negeri.

Juil turut mempersoalkan sama ada Pas Sementara Sabah (PSS) yang pernah menjadi kontroversi akan dilaksanakan semula kerajaan GRS.

Ini kerana, katanya, isu itu kembali viral di media sosial dan didakwa akan dilaksanakan semula kerajaan sekarang.

“PSS pernah diutarakan sewaktu kerajaan persekutuan terdahulu, tetapi pernah dirancangkan di bawah kerajaan BN (Barisan Nasional) pada 2014 dan kemudian dibatalkan beberapa tahun lepas oleh kerajaan Warisan atas tohmahan tidak berasas kononnya akan memberi IC (kad pengenalan) kepada PATI serta hak keistimewaan orang Sabah akan diambil.

“Pertanyaan saya di dewan yang mulia ini ialah adakah kerajaan yang ada sekarang akan melaksanakan program PSS ini di Sabah?” soalnya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Agihan Kerusi PRN Sabah Selesai 95%, Kata Zahid

KOTA KINABALU: Pengagihan kerusi antara Barisan Nasional dan parti dalam Perikatan Nasional untuk Pilihan Raya Negeri Sabah kini 95% selesai, kata Pengerusi BN, Ahmad Zahid Hamidi.

“Bagaimanapun, saya tidak mahu mendahului Bung (Moktar Radin) kerana dia mempunyai kuasa penuh untuk mengumumkan jumlah kerusi dan nama calon yang akan bertanding,” katanya merujuk ketua Umno Sabah.

Beliau berkata, calon berkelayakan yang tidak terpilih untuk bertanding pada PRN Sabah masih berpeluang mewakili BN pada Pilihan Raya Umum ke-15 nanti.

“Memang kita ada banyak calon berkelayakan, tapi jumlah kerusi tidak banyak kerana kita juga perlu mengagihkannya dengan rakan (parti) kita yang lain.

“Bagaimanapun jangan risau, kalau tidak dapat bertanding pada pilihan raya (negeri) nanti, kita masih ada PRU15, kalau tidak dapat jadi Adun, insya Allah kita akan usahakan untuk mereka ahli Parlimen nanti,” katanya ketika berucap melancarkan jentera pilihan raya BN Sabah hari ini.

Sebanyak 73 kerusi dipertandingkan pada PRN Sabah yang dijadualkan pada 26 Sept ini dengan hari penamaan calon pada 12 Sept dan pengundian awal pada 22 Sept.

Zahid berkata, PRN kali ini ialah peluang BN menebus maruahnya ekoran kekalahan pada PRU14 lalu.

“Kita mahu tebus maruah kekalahan pada PRU lalu, maruah tidak boleh dibeli dengan wang, walaupun wang adalah segala-galanya, namun segala-galanya tidak boleh dibeli oleh wang.”

Ditanya sama ada bekas bendahari agung Umno, Salleh Said Keruak diterima menyertai BN semula, Zahid berkata, perkara itu terletak di bawah bidang kuasa Bung selaku ketua Umno Sabah.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Empat Beradik Bawa Lari Jenazah Bapa Dari Hospital Lahad Datu

LAHAD DATU: Empat beradik ditahan polis selepas bertindak melarikan jenazah bapa dari Hospital Lahad Datu, semalam.

Keempat-empat beradik berusia 26 hingga 31 tahun itu dipercayai bertindak sedemikian selepas enggan membenarkan pihak hospital menguruskan jenazah bapa mereka mengikut prosedur operasi standard (SOP) Kementerian Kesihatan.

Ketua Polis Daerah Lahad Datu, Asisten Komisioner Rohan Shah Ahmad, berkata sebelum meninggal dunia, lelaki berusia 58 tahun terbabit dimasukkan ke hospital akibat masalah kesihatan dan diletakkan di bawah kategori pesakit bawah siasatan (PUI).

Katanya, ketika di hospital, pasukan perubatan sempat memberikan bantuan pernafasan (CPR) selama 30 minit sebelum disahkan meninggal dunia.

“Petugas perubatan kemudian memberi penerangan kepada waris berhubung SOP pengurusan jenazah ketika krisis wabak COVID-19 dan keperluan menjalani ujian saringan bagi mengelakkan sebarang risiko jangkitan

“Jenazah berkenaan juga perlu disimpan di bilik mayat Jabatan Forensik sehingga keputusan ujian COVID-19 diterima.

“Bagaimanapun katanya, waris enggan meninggalkan jenazah di hospital dan terus bertindak menolak jenazah keluar daripada khemah zon PUI sebelum dibawa balik ke rumah mereka,” katanya dalam kenyataan hari ini.

Rohan berkata, bertindak atas maklumat, sepasukan polis melakukan serbuan di rumah keluarga berkenaan di Kampung Panji, di sini.

“Dalam serbuan itu, polis menahan empat suspek membabitkan seorang wanita dan tiga lelaki pada jam 11.30 malam.

“Jenazah berkenaan juga turut ditemui oleh pasukan serbuan di ruang tamu di rumah perkampungan atas air berkenaan,” katanya.

Rohan berkata, siasatan kes sedang dijalankan mengikut Seksyen 270 Kanun Keseksaan yang membawa hukuman denda atau penjara selama dua tahun atau kedua-duanya.

Selain itu katanya, kes turut disiasat mengikut Seksyen 22(b) Akta Pencegahan Dan Pengawalan Penyakit Berjangkit 1988.

“Semua suspek ditahan reman selama tiga hari bagi membantu siasatan lanjut,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tukar Kerajaan Negeri, Sabah & Negeri Sembilan Diramal Bakal Ikut Jejak Kedah – Penganalisis

KUALA LUMPUR: Sabah dan Negeri Sembilan dijangka mengikut jejak Kedah yang bertukar kerajaan negeri atas beberapa faktor termasuk Ahli Dewan Undangan Negeri (ADUN) melompat parti dan tekanan kuat di peringkat Persekutuan.

Penganalisis politik dari Universiti Utara Malaysia (UUM), Prof Dr Mohd Azizuddin Mohd Sani berkata, jangkaan itu mengambil kira krisis politik yang pernah berlaku sebelum ini terutama amalan ADUN melompat parti secara beramai-ramai di Sabah.

Menggambarkan amalan itu sebagai ‘tradisi’ di Sabah, beliau berkata, ia bukan perkara baharu, malah boleh berlaku sekali lagi berikutan berubahan kepimpinan di peringkat Persekutuan.

Dalam situasi sebelum ini, ramai ADUN di negeri itu membuat keputusan mengalih sokongan atau melompat parti kerana tidak mahu kawasan mereka tercicir daripada arus pembangunan sekali gus memastikan terus mendapat bantuan daripada Kerajaan Persekutuan.

“Saya beranggapan ada risiko (Sabah) sebab kita tengok perkara ini merupakan satu ‘pattern‘ yang mana bukan suatu benda baharu dan perkara ini pernah berlaku (juga di negeri lain) menyebabkan perubahan dalam kepimpinan kerajaan.

“Kalau lihat dan mengambil contoh Pilihan Raya Umum ke -14 (PRU-14) lalu, apa yang berlaku di Kedah sudah boleh dijangka apabila berlaku perubahan kerajaan di peringkat Persekutuan.

“Tambahan pula Kedah pada ketika itu diklasifikasikan sebagai Dewan Undangan Negeri (DUN) tergantung dan pembentukan kerajaan negeri hasil daripada tindakan lompat parti ADUN daripada Barisan Nasional (BN) masuk Parti Pribumi Bersatu Malaysia (Bersatu),” katanya kepada Astro AWANI pada Selasa.

Sementara itu, mengenai Negeri Sembilan, Mohd Azizuddin yang juga Pensyarah Pengajian Antarabangsa UUM, berkata jumlah majoriti kerusi DUN kerajaan PH tidak tinggi berbanding pembangkang di negeri itu.

“Saya jangka Negeri Sembilan akan berlaku perubahan kerana jumlah majoriti kerusi DUN PH amat tipis dan jika berlaku ADUN lompat parti, maka perubahan kerajaan negeri juga akan berlaku,” ujarnya.

DUN Negeri Sembilan mempunyai 36 kerusi dengan kerajaan PH mempunyai 20 kerusi iaitu gabungan 11 ADUN DAP, PKR (enam) dan AMANAH (tiga), manakala BN mempunyai 16 kerusi iaitu UMNO (15) dan MIC (satu).

Sementara itu, Mohd Azizuddin berkata, dua negeri kerajaan PH iaitu Selangor dan Pulau Pinang pula dilihat lebih kukuh dan berkemungkinan besar tiada perubahan kerajaan negeri dalam tempoh terdekat.

Jelasnya, ia berikutan jumlah kerusi DUN yang dimiliki PH lebih banyak berbanding kerusi gabungan PN.

“Selain itu, dalam sejarah politik negara juga, kedua-dua negeri ini tidak berlaku tradisi lompat parti secara besar-besaran seperti mana berlaku di Sabah.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Kenny chua menang jawatan Ketua Cabang PKR Penampang

PENAMPANG  – Pembantu Menteri Kewangan Sabah Kenny Chua menang dalam persaingan merebut jawatan Ketua Cabang Penampang selepas mengalahkan pencabarnya Christopher Hee pada pemilihan parti bagi cabang itu, hari ini.

Dalam keputusan yang diumumkan Ketua Pengawas Pusat Pemilihan PKR cabang Penampang Mohd Mohtar Hamzah pada jam 5.05 petang, Chua, yang juga Naib Pengerusi PKR Sabah memperoleh 279 undi manakala Hee mendapat 84 undi.

Seramai 555 daripada 3,822 anggota PKR Penampang keluar menunaikan tanggungjawab mereka memilih kepimpinan baharu parti itu di Dewan Kampung Nosoob Baru, dekat sini, bermula jam 9 pagi hingga 4 petang.

Pemilihan PKR bagi cabang itu turut menyaksikan Naib Presiden PKR Rafizi Ramli yang bertanding bagi jawatan timbalan presiden, memperoleh 207 undi,  mengatasi pencabarnya Datuk Seri Mohamed Azmin Ali selaku penyandang jawatan itu, dengan kelebihan 131 undi.


Hanya 8 Kes Positif Baharu Hari Ini Dengan 1 Kematian

PUTRAJAYA: Sebanyak  8 kes positif jangkitan baharu Covid-19 dilaporkan di negara ini sekaligus menjadikan jumlah keseluruhan 8,453 kes setakat Sabtu (14 Jun 2020), jam 12 tengahari.

Menurut Ketua Pengarah Kesihatan, Datuk Dr Noor Hisham Abdullah, oleh itu jumlah kes aktif dengan kebolehjangkitan Covid-19 adalah 986 kes dan mereka telah diasingkan diberi rawatan di hospital.

Ingin dimaklumkan daripada jumlah 8 kes terdapat dua kes import, daripada 6 kes tersebut sebanyak 4 kes bukan warganegara dan 2 kes daripada warganegara.

Dukacita dimaklumkan bahawa terdapat satu kes kematian, 121 kes bersamaan dengan 1.43%.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


STAR Lapor Polis, Nafi Dakwaan Pemimpin Parti Sokong Israel

KOTA KINABALU: Parti Solidariti Tanah Airku (STAR) menafikan satu catatan Facebook mendakwa pemimpinnya menyokong keganasan Israel terhadap Palestin, dengan membuat sekurang-kurangnya lima laporan polis di Sabah.

Ketua Pemuda STAR, Rizal Johari berkata, catatan itu dibuat seorang pengguna yang disyaki menggunakan akaun palsu dengan nama Danny Lukas Jr kira-kira 6.30 petang semalam.

Katanya, parti itu turut memfailkan aduan kepada Suruhanjaya Komunikasi dan Multimedia Malaysia (SKMM) terhadap pemilik akaun terbabit.

“Individu terbabit bukanlah ahli STAR dan dia kerap membuat hantaran di Facebook kononnya mewakili pemimpin STAR dengan tujuan membingungkan masyarakat.

“Kami sentiasa memantau Facebook milik pengguna terbabit dan sebenarnya kami menghormati hak setiap orang untuk bersuara, walaupun ia dilihat memudaratkan parti,” katanya dalam kenyataan.

Rizal menggesa pihak berkuasa mengambil tindakan terhadap individu berkenaan yang disifatkan melampaui batas dan tindakannya tidak boleh diterima.

Beliau menasihatkan semua penyokong STAR kekal tenang dan tidak terpengaruh dengan kenyataan yang bukan dikeluarkan parti.

Sementara itu, Ketua Penerangan STAR, Jeffrey Kumin dalam kenyataan menafikan sekeras-kerasnya dakwaan mengaitkan parti itu menyokong Israel yang disifatkannya sebagai fitnah, berniat jahat dan nakal oleh tentera siber parti lawan.

Katanya, STAR tidak akan mencampuri isu antarabangsa, termasuklah konflik terbaharu di Timur Tengah yang ditangani Kementerian Luar serta Putrajaya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis masih jalankan siasatan kes pelajar lemas

KOTA KINABALU, 18 Feb – Polis masih menjalankan siasatan berhubung kes melibatkan  seorang pelajar lelaki yang lemas ketika mengikuti sesi belajar berenang di kolam renang Kompleks Sukan Likas, pada Selasa lepas.

Ketua Polis Daerah Kota Kinabalu, ACP Habibi Majinji berkata siasatan itu dijalankan bagi mengenal pasti punca kejadian jika wujudnya unsur-unsur kecuaian atau jenayah.

“Beri sedikit masa kepada pihak polis untuk menyelesaikan isu itu untuk mengetahui punca kejadian dan difahamkan keluarga mangsa tidak berpuas hati terhadap beberapa pihak tertentu berhubung kejadian berkenaan,” katanya ketika ditemui pemberita selepas program ‘Jom ke Sekolah’ peringkat daerah di Sekolah Menengah Kebangsaan (SMK) Inanam, di sini hari ini.

Dalam kejadian kira-kira pukul 11.15 pagi itu, mangsa berusia 14 tahun bersama sekumpulan pelajar dari sebuah sekolah di Luyang didapati lemas sebelum dihantar ke Hospital Queen Elizabeth II dan disahkan meninggal dunia pada 12.38 tengah hari.

Mengenai program itu, Habibi berkata polis sentiasa bekerjasama dengan pihak sekolah dalam usaha  untuk membendung masalah sosial dari peringkat awal khususnya dalam kalangan pelajar.

Beliau berkata polis turut menempatkan pegawai polis di sekolah menengah dan rendah untuk memantau sebarang aktiviti melibatkan jenayah di sekolah.

Sementara itu, Pengetua SMK Inanam Mozidah Hamzah berkata selain mempunyai persatuan kadet  polis di sekolah berkenaan, kerjasama itu juga dilihat akan meningkatkan kesedaran komuniti untuk menggalakkan pelajar ke sekolah.


5 lokasi panas dadah di sekitar Kota Kinabalu digempur

KOTA KINABALU: Sebanyak lima lokasi panas di sekitar bandar raya ini yang dikenalpasti menjadi sarang penagihan dan pengedaran dadah digempur dalam siri operasi sepanjang minggu lalu.

Keseluruhannya, operasi yang dilancarkan pada 18 Mei lalu itu menyaksikan seramai 111 individu berusia antara 14 hingga 64 tahun ditahan atas pelbagai kesalahan membabitkan pemilikan, pengedaran serta penyalahgunaan dadah.

Ketua Polis Daerah Kota Kinabalu, Asisten Komisioner Habibi Majinji, berkata operasi khas itu dilakukan di Kampung Cenderamata 2, Kampung Air, Lorong Keleto, Pekan Inanam dan Kampung Tanjung Aru, bertindak atas maklumat risikan serta aduan awam.

“Sejumlah 9.25 gram dadah jenis syabu bernilai RM1,387.50 mengikut pasaran semasa turut dirampas,” katanya dalam satu kenyataan, di sini hari ini.

Katanya, kesemua individu yang ditahan disiasat mengikut kesalahan masing-masing di bawah Seksyen 39A(1), Seksyen 12(2) dan Seksyen 15(1)(A) Akta Dadah Berbahaya 1952.

Habibi berkata, operasi itu sebahagian daripada inisiatif Bahagian Siasatan Jenayah Narkotik, Ibu Pejabat Polis Daerah (IPD) Kota Kinabalu dalam usaha mengekang masalah dadah dan jenayah di kawasan berkenaan.

“Usaha membanteras pengedaran dan penagihan dadah di sekitar daerah ini akan dipertingkat dari semasa ke semasa demi kesejahteraan dan ketenteraman awam.

“Orang ramai juga turut dialu-alukan memberi maklumat berkaitan kegiatan jenayah narkotik dalam usaha membanteras jenayah ini daripada terus berleluasa,” katanya. – Berita Harian


Rentas Daerah Dibenarkan Ikut Zon Di Sabah Mulai 1 Oktober – Masidi

KOTA KINABALU: Datuk Seri Masidi Manjun mengulangi pendirian yang mana Kerajaan Sabah akan membenarkan sistem rentas daerah mengikut enam zon mulai 1 Oktober ini.

Beliau yang juga jurucakap Kerajaan Sabah berkaitan COVID-19 berkata, bagaimanapun kebenaran itu bersyarat iaitu semua daerah dalam setiap zon mencapai sekurang-kurangnya 60 peratus penduduk lengkap menerima vaksin.

“Kita bercadang balik kepada sistem zon mulai 1 Oktober ini dengan syarat semua daerah dalam setiap zon mencapai sekurang-kurangnya 60 peratus penduduk lengkap vaksin,” katanya dalam ciapan di twitter.

Enam zon yang ditetapkan, iaitu Zon 1 ialah Kota Kinabalu, Kota Belud, Ranau, Tuaran, Penampang, Putatan dan Papar; manakala Zon 2 ialah Beaufort, Kuala Penyu dan Sipitang.

Zon 3 membabitkan Kudat, Kota Marudu dan Pitas; Zon 4 ialah Sandakan, Beluran, Kinabatangan dan Tongod; Zon 5 ialah Tawau, Semporna, Lahad Datu, Kunak dan Kalabakan serta Zon 6 ialah Keningau, Tambunan dan Tenom.

Pada ucapan penggulungan persidangan Dewan Undangan Negeri (DUN) Sabah ke-16 pada Khamis lalu, Masidi memaklumkan Sabah akan mula membenarkan aktiviti rentas daerah mengikut zon mulai 1 Oktober ini.

Katanya, keputusan itu selepas pembincangan dibuat bersama Pengarah Jabatan Kesihatan Negeri Sabah (JKNS), Dr Rose Nani Mudin.

“Kami sepakat agar pada masa terdekat ini, Sabah kembali kepada sistem zon (rentas daerah) dengan syarat 60 peratus populasi dewasa di setiap zon divaksin.

“Bagaimanapun, saya juga mencadangkan agar kebenaran rentas daerah di seluruh Sabah akan dibenarkan selepas tahap vaksinasi mencapai sekurang-kurangnya 70 peratus.

“Setiap keputusan mahupun perubahan akan dilakukan berdasarkan analisis terhadap data dan situasi,” katanya. – AWANI

Kita bercadang balik kepada sistem Zon mulai 1 Oktober dengan syarat semua Daerah dalam setiap zon mencapai sekurang kurangnya 60% penduduk lengkap vaksin.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 17 Daerah Di Sabah, Masih Zon Merah Dan Jingga

KOTA KINABALU: Zon bahaya Covid-19 di Sabah meningkat mendadak dengan sebanyak 17 daerah berada dalam zon merah dan jingga, mengatasi jumlah zon kuning dan hijau di 10 daerah, semalam.

Ia berikutan peningkatan daerah dalam zon jingga, semalam disebabkan pertambahan kes baharu positif Covid-19 di beberapa daerah yang sebelum ini berada dalam zon kuning.

Berdasarkan laporan Jabatan Kesihatan Negeri Sabah (JKNS), enam zon jingga direkodkan, semalam, bertambah dua daerah berbanding empat daerah, kelmarin dan dua daerah pada Selasa,.

Menteri Kerajaan Tempatan dan Perumahan negeri, Datuk Masidi Manjun berkata, dua daerah beralih dari zon kuning ke zon jingga semalam ialah Beaufort dan Kinabatangan, masing-masing mencatat satu kes baharu.

Katanya, empat daerah sedia ada dalam zon jingga iaitu Kudat, Keningau, Tenom dan Kinabatangan masing-masing merekodkan antara lima hingga 10 kes baharu positif COVID-19, semalam.

Peningkatan zon jingga dari zon kuning itu, secara tidak langsung mengurangkan daerah dalam zon kuning dengan bilangannya menurun kepada sembilan daerah.

“Daerah kekal dalam zon kuning yang turut mencatat kes baharu ialah Kunak dengan 16 kes, Sipitang (empat) dan Beluran (satu).

“Enam daerah selebihnya iaitu Kota Marudu, Pitas, Telupid, Tongod, Kuala Penyu dan Tambunan tidak mencatat sebarang kes, manakala Nabawan kekal satu-satunya daerah dalam zon hijau,” katanya dalam kenyataan media perkembangan semasa Covid-19 Sabah, malam tadi.

Zon merah pula kekal di 11 daerah dengan Kota Kinabalu mencatat kes tertinggi, sebanyak 58 kes, diikuti Penampang (33), Tawau (29), Lahad Datu (21), Sandakan (19), Ranau (12), Putatan (lapan), Kota Belud dan Papar masing-masing enam kes, Semporna (empat) serta Tuaran (tiga).

Secara keseluruhan, Sabah mencatat 249 kes baharu semalam dengan dua kematian, masing-masing di Semporna dan Sandakan, menjadikan kumulatif setakat ini sebanyak 35,415 kes. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost